text:
MUTU 43
Mafanizo Ofotokoza za Ufumu
MATEYU 13:1-53 MALIKO 4:1-34 LUKA 8:4-18
YESU ANAFOTOKOZA MAFANIZO ONENA ZA UFUMU
Pamene Yesu ankadzudzula Afarisi n’kuti ali ku Kaperenao kunyumba imene ankakonda kukhalako nthawi zambiri. Chakumasana Yesu anachoka kunyumbako n’kupita ku nyanja ya Galileya ndipo anthu ambiri anasonkhana kumeneko. Yesu atafika kunyanjako, anakwera boti n’kusunthirako chapatali pang’ono kenako anayamba kuwaphunzitsa za Ufumu wakumwamba. Anawaphunzitsa zinthu zimenezi pogwiritsa ntchito mafanizo. Pofotokoza mafanizowa Yesu ankagwiritsa ntchito zinthu zimene anthuwo ankazidziwa, zomwe zinachititsa kuti anthuwo amvetse bwino mfundo zosiyanasiyana zokhudza Ufumuwu.
Poyamba, Yesu anafotokoza fanizo la munthu wofesa mbewu. Mbewu zina zinagwera m’mbali mwa msewu ndipo zinadyedwa ndi mbalame. Mbewu zina zinagwera pamiyala pamene panalibe dothi lokwanira. Mizu ya mbewu zimenezi siinapite pansi kwambiri ndipo mbewuzo zitamera zinawauka ndi dzuwa n’kufota. Mbewu zina zinagwera paminga ndipo mingazo zinalepheretsa mbewuzo kukula. Koma mbewu zina zinagwera panthaka yabwino. Mbewu zimenezi zinabala ‘zipatso 100, zina 60, ndipo zina 30.’—Mateyu 13:8.
Kenako Yesu anafotokozanso fanizo lina. M’fanizoli Yesu anayerekezera Ufumu ndi zimene zimachitika munthu akafesa mbewu. Mbewuzo zimapitirizabe kukula kaya wofesayo ali maso kapena akugona ndipo “sadziwa” mmene zimenezi zimachitikira. (Maliko 4:27) Mbewuzo zimakula pazokha n’kufika pokhwima ndipo mwiniwakeyo amadzakolola.
Kenako Yesu anafotokoza fanizo lachitatu lonena zimene zimachitika pofesa mbewu. Munthu anafesa mbewu zabwino m’munda mwake koma “anthu ali m’tulo” mdani anabwera n’kufesa namsongole m’munda wa tiriguwo. Antchito anafunsa mwiniwake wa mundawo ngati angakazule namsongoleyo. Koma mwiniwakeyo anayankha kuti: “Ayi, kuopera kuti mwina pozula namsongole mungazule pamodzi ndi tirigu. Zilekeni zonse zikulire pamodzi mpaka nthawi yokolola. M’nyengo yokolola ndidzauza okololawo kuti, Choyamba sonkhanitsani namsongole ndi kumumanga m’mitolo kuti akatenthedwe. Mukatha mupite kukasonkhanitsa tirigu ndi kumuika m’nkhokwe yanga.”—Mateyu 13:24-30.
Anthu ambiri amene ankamvetsera zimene Yesu ankaphunzitsa ankadziwa bwino ntchito yolima. Yesu ananenanso za kanjere ka mpiru kamene anthuwo ankakadziwa bwino. Kanjereka kamakula n’kukhala mtengo waukulu moti mbalame zimapeza malo okhala m’nthambi zake. Ponena za kanjereka Yesu anati: “Ufumu wakumwamba uli ngati kanjere ka mpiru kamene munthu anakatenga ndi kukabzala m’munda wake.” (Mateyu 13:31) Koma sikuti cholinga cha Yesu chinali chowaphunzitsa zaulimi. Iye anafotokoza mafanizowa pofuna kuthandiza anthuwo kumvetsa mmene kanthu kakang’ono kangakulire n’kukhala chinthu chachikulu kwambiri.
Kenako Yesu ananenanso zinthu zina zimene anthuwo ankazidziwa bwino kwambiri. Anayerekezera Ufumu wakumwamba ndi “zofufumitsa, zimene mkazi wina anazitenga ndi kuzisakaniza ndi ufa wokwana mbale zitatu zazikulu zoyezera.” (Mateyu 13:33) Ngakhale kuti zofufumitsazo sizioneka, zimalowerera mumtandawo ndipo zimachititsa kuti mtandawo usinthe n’kufufuma ndipo munthu aliyense amatha kuona zimenezi.
Yesu atafotokoza mafanizo amenewa, anauza anthuwo kuti abwerere kwawo ndipo iye anapita kunyumba imene ankakhala. Chifukwa chakuti ophunzira ake ankafuna kumvetsa zimene anaphunzitsazo, anamupempha kuti awafotokozere zimene mafanizowo ankatanthauza.
ZIMENE TIKUPHUNZIRA PA MAFANIZO A YESU
Ophunzirawo anali atamvapo Yesu akugwiritsa ntchito mafanizo pophunzitsa, koma aka kanali koyamba kumumva akufotokoza mafanizo ambiri chonchi nthawi imodzi. Choncho anamufunsa kuti: “N’chifukwa chiyani mukulankhula nawo mwa mafanizo?”—Mateyu 13:10.
Chifukwa chimodzi chimene Yesu ankachitira zimenezi chinali kukwaniritsa ulosi wa m’Baibulo. Mu nkhani imene Mateyu analemba ananena kuti: “Sanalankhule nawo chilichonse popanda fanizo, kuti zikwaniritsidwe zimene zinanenedwa kudzera mwa mneneri amene anati: “Ndidzatsegula pakamwa panga ndi kunena mafanizo, ndidzafalitsa zinthu zobisika kuchokera pa chiyambi cha dziko lapansi.’”—Mateyu 13:34, 35; Salimo 78:2.
Komabe panali zifukwa zinanso zimene Yesu ankagwiritsira ntchito mafanizo. Zimene anthuwa ankachita akamva mafanizo zinkasonyeza zimene zinali m’mitima yawo. Ngakhale kuti anthu ambiri ankachita chidwi ndi Yesu chifukwa chakuti ankafotokoza bwino nkhani ndiponso kuchita zinthu zodabwitsa, sankamuona ngati Ambuye woyenera kumumvera komanso kumutsatira ndi mtima wonse. (Luka 6:46, 47) Anthuwa sankafunanso kusintha maganizo awo, zochita zawo ndipo sankalola kuti mawuwo akhazikike m’mitima yawo.
Poyankha funso la ophunzira ake lija, Yesu ananena kuti: “N’chifukwa chake ndikulankhula nawo mwa mafanizo. Pakuti ngakhale akuona, kuona kwawo n’kopanda phindu. Ngakhale akumva, kumva kwawo n’kopanda phindu, ndipo sazindikira tanthauzo lake. Ulosi wa Yesaya ukukwaniritsidwa pa iwowa, umene umati: ‘. . . Pakuti anthu awa aumitsa mtima wawo, ndipo amva ndi makutu awo koma osalabadira.’”—Mateyu 13:13-15; Yesaya 6:9, 10.
Koma sikuti anthu onse ankachita zimenezi. Yesu anafotokoza kuti: “Koma inu ndinu odala chifukwa maso anu amaona, komanso makutu anu amamva. Pakuti ndikukuuzani ndithu, Aneneri ambiri komanso anthu olungama analakalaka kuti aone zinthu zimene mukuziona inuzi koma sanazione, kutinso amve zimene mukumva inuzi koma sanazimve.”—Mateyu 13:16, 17.
Atumwi 12 a Yesu komanso ophunzira ena okhulupirika anali ndi mitima yabwino chifukwa ankafunitsitsa kusintha akaphunzira zinthu zatsopano. N’chifukwa chake Yesu ananena kuti: “Inu mwapatsidwa mwayi wozindikira zinsinsi zopatulika za ufumu wakumwamba, koma anthu amenewa sanapatsidwe mwayi umenewo.” (Mateyu 13:11) Chifukwa chakuti ophunzirawo anali ndi mtima wofunitsitsa kumvetsa zimene Yesu ankaphunzitsa, Yesu anawauza tanthauzo la fanizo la munthu wofesa mbewu.
Yesu ananena kuti “mbewuzo ndi mawu a Mulungu.” (Luka 8:11) Ndipo nthaka ikuimira mtima wa munthu. Mfundo imeneyi ndi yofunika kwambiri kuti munthu amvetse tanthauzo la fanizoli.
Ponena za mbewu zomwe zinapondedwapondedwa m’mbali mwa msewu, Yesu ananena kuti: “Mdyerekezi amabwera ndi kudzachotsa mawuwo m’mitima yawo kuti asakhulupirire ndi kupulumuka.” (Luka 8:12) Ponena za mbewu zimene zinagwera panthaka yamiyala, Yesu ananena kuti mbewuzi zikuimira mitima ya anthu amene amalandira mawu mosangalala komabe mawuwo sakhazikika m’mitima yawo. Anafotokozanso kuti: “Pamene chisautso kapena mazunzo zayamba chifukwa cha mawuwo, iye amapunthwa mwamsanga,” kutanthauza kuti “nthawi yoyesedwa” ikafika munthuyo amagwa, mwina chifukwa chotsutsidwa ndi achibale ake kapena anthu ena.—Mateyu 13:21; Luka 8:13.
Nanga bwanji za mbewu zimene zinagwera paminga? Yesu ananena kuti mbewu zimenezi zikuimira anthu amene amamva mawu koma “nkhawa za moyo wa m’nthawi ino ndiponso chinyengo champhamvu cha chuma” zimawasokoneza. (Mateyu 13:22) Mawuwo amawafikadi pamtima koma amalephera kukula ndipo sabereka zipatso.
Yesu anafotokozanso za mtundu wina wa nthaka yomwe inali nthaka yabwino. Nthakayi ikuimira anthu amene akamva mawuwo amazindikira tanthauzo lake ndipo ‘amabala zipatso.’ Chifukwa chakuti anthuwa amasiyana pa zinthu ngati zaka komanso thanzi lawo, sachita zinthu mofanana moti ena amabala zipatso 100, ena 60 ndipo ena 30. Mulungu amadalitsa “anthu amene pambuyo pomva mawuwo ndi mtima woona komanso wabwino, amawagwiritsitsa ndi kubereka zipatso mwa kupirira.”—Luka 8:15.
Zimenezi ziyenera kuti zinasangalatsa kwambiri ophunzira amene anapita kwa Yesu kuti akawatanthauzire zimene ankawaphunzitsa. Iwo anamvetsa zimene Yesu ankatanthauza. Yesu ankafuna kuti ophunzirawo amvetse bwino mafanizo ake n’cholinga choti nawonso akaphunzitse anthu ena mfundo za choonadi. Kenako iye anawafunsa kuti: “Nyale saivundikira ndi dengu loyezera zinthu kapena kuiika pansi pa bedi, amatero kodi? Koma amaiika pachoikapo nyale, si choncho kodi?” Ndiyeno anawauza kuti: “Amene ali ndi makutu akumva, amve.”—Maliko 4:21-23.
YESU ANAWAPATSA MALANGIZO ENA
Yesu atatanthauzira fanizo la wofesa mbewu, ophunzira a Yesu anafuna kudziwa zinthu zambiri. Iwo anamupempha kuti: “Timasulireni fanizo lija la namsongole m’munda.”—Mateyu 13:36.
Zimene anachitazi zinasonyeza kuti ophunzirawa anali osiyana kwambiri ndi gulu la anthu amene ankamvetsera zimene Yesu anaphunzitsa. Apa zinaonekeratu kuti ngakhale anthuwo anamva koma sankafuna kudziwa tanthauzo la mafanizowo komanso mmene akanagwiritsira ntchito zimene aphunzirazo. Iwo ankangokhutira kumva Yesu akufotokoza mafanizowo basi. Yesu anasonyeza kusiyana komwe kunalipo pakati pa anthu ena onsewo ndi ophunzira ake omwe anali ndi chidwi chofuna kudziwa zambiri. Iye ananena kuti:
“Samalani zimene mukumvazi. Muyezo umene mukuyezera, nanunso adzakuyezerani womwewo. Inde, adzakuwonjezerani zochuluka.” (Maliko 4:24) Ophunzirawo anamvetsera mwachidwi zimene Yesu ankafotokoza. Ndipo anathanso kuona bwino kuti Yesu ankachita nawo chidwi chifukwa anawapatsa malangizo ena komanso anawathandiza kumvetsa bwino zinthu. Choncho poyankha zimene ophunzira ake anamufunsa zokhudza fanizo la tirigu ndi namsongole, Yesu anawauza kuti:
“Wofesa mbewu yabwino uja ndi Mwana wa munthu. Munda ndiwo dziko ndipo mbewu zabwino ndi ana a ufumu. Koma namsongole ndi ana a woipayo, ndipo mdani amene anafesa namsongole ndi Mdyerekezi. Nthawi yokolola ikuimira mapeto a nthawi ino, ndipo okololawo ndi angelo.”—Mateyu 13:37-39.
Yesu atafotokoza tanthauzo la mbali iliyonse ya fanizolo anafotokozanso zotsatirapo zake. Ananena kuti pa mapeto a dziko loipali angelo, amene ndi okolola, adzasiyanitsa Akhristu onyenga amene ali ngati namsongole ndi “ana a ufumu.” Pa nthawi imeneyo “olungama” adzasonkhanitsidwa ndipo adzawala kwambiri “mu ufumu wa Atate wawo.” Nanga n’chiyani chidzachitikire “ana a woipayo?” Adzawonongedwa, zomwe zidzachititse kuti ‘adzalire ndi kukukuta mano.’—Mateyu 13:41-43.
Kenako Yesu anauza ophunzira ake mafanizo ena atatu. Fanizo loyamba linali lakuti: “Ufumu wakumwamba uli ngati chuma chobisika m’munda, chimene munthu anachipeza n’kuchibisa. Chifukwa cha chimwemwe chimene anali nacho, anapita kukagulitsa zinthu zonse zimene anali nazo n’kukagula mundawo.”—Mateyu 13:44.
Anafotokozanso fanizo lina kuti: “Komanso ufumu wakumwamba uli ngati wamalonda woyendayenda amene akufunafuna ngale zabwino. Atapeza ngale imodzi yamtengo wapatali, anapita mwamsanga n’kukagulitsa zinthu zonse zimene anali nazo ndi kukagula ngaleyo.”—Mateyu 13:45, 46.
Pogwiritsa ntchito mafanizo awiriwa, Yesu anasonyeza kuti munthu amalolera kukhala wopanda zinthu zina kuti apeze chinthu chofunika kwambiri. Mwachitsanzo, wamalonda uja analolera kugulitsa “zinthu zonse zimene anali nazo” n’cholinga choti akagule ngale imodzi imene inali ya mtengo wapatali kwambiri. Ophunzira a Yesu ayenera kuti anamvetsa bwino fanizo la ngale. Komanso wamalonda amene anapeza chuma chobisika m’munda, ‘anagulitsa zinthu zonse’ kuti agule mundawo. M’mafanizo awiri onsewa, anthuwo anapeza chinthu chamtengo wapatali chomwe atachipeza anafunika kuchiteteza. Nayenso munthu amene akufuna kupeza zosowa zake zauzimu, amalolera kusiya zinthu zina kuti apeze zinthu zauzimu zomwe ndi zamtengo wapatali. (Mateyu 5:3) Anthu ena amene ankamvetsera Yesu akufotokoza mafanizowa anali atasonyeza kale kuti anali okonzeka kuchita zambiri n’cholinga choti aphunzire zinthu zauzimu komanso kuti akhale otsatira okhulupirika a Yesu.—Mateyu 4:19, 20; 19:27.
Kenako Yesu anafotokoza fanizo lachitatu lomwe anayerekezera Ufumu wakumwamba ndi khoka limene limasonkhanitsa nsomba zamitundumitundu. (Mateyu 13:47) Akasankha nsombazo, zabwino amazisunga koma zoipa amazitaya. Yesu ananena kuti zimenezi ndi zimene zidzachitikenso pa mapeto a dziko loipali. Pa nthawiyi angelo adzachotsa anthu oipa pakati pa olungama.
Yesu ankagwira ntchito yosodza mwauzimu pamene anaitana ophunzira ake oyambirira kuti akhale “asodzi a anthu.” (Maliko 1:17) Komabe iye anafotokoza kuti fanizo la khokali lidzakwaniritsidwa m’tsogolo pa mapeto a dziko loipali. (Mateyu 13:49) Choncho atumwi a Yesu komanso ophunzira ake ena amene ankamva zimene Yesu ankaphunzitsazi anadziwa kuti zinthu zambiri zochititsa chidwi zidzachitika m’tsogolo.
Anthu amene anamva Yesu akufotokoza mafanizo ali m’boti anaphunzira zinthu zambiri. Koma Yesu anasonyeza kuti ankafunitsitsa “kufotokoza zonse kwa ophunzira ake” ali kwa okha. (Maliko 4:34) Yesu anali ngati “mwininyumba, amene amatulutsa zinthu zatsopano ndi zakale mosungiramo chuma chake.” (Mateyu 13:5) Pamene Yesu ankapereka mafanizo amenewa sankadzionetsera kuti anali ndi luso pophunzitsa koma ankauza ophunzira ake choonadi chimene chili ngati chuma chamtengo wapatali. Iye analidi ‘mphunzitsi wa anthu’ kuposa aliyense.
Onaninso
“Dziwani Kuti Ine Ndili Pamodzi ndi Inu Masiku Onse
Fanizo la Yesu la tirigu ndi namsongole limafotokoza za nthawi yofesa mbewu, kukula ndiponso kukolola. Kodi tsopano tikukhulupirira zotani pa nkhani ya nthawi yokolola?


c: text/html

text:
BAIBULO LIMASINTHA ANTHU
“Panopa Ndilibenso Maganizo Ofuna Kusintha Zinthu M’dzikoli”
CHAKA CHOBADWA: 1966
DZIKO: FINLAND
POYAMBA: NDINKAMENYERA UFULU WA ANTHU NDI ZINYAMA
KALE LANGA:
Kuyambira ndili mwana ndinkakonda kwambiri zinthu zachilengedwe. Banja lathu linkakonda kupita kukaona zachilengedwe ku nkhalango komanso kunyanja zomwe zinali m’tauni yathu ya Jyväskylä, m’chigawo chapakati cha dziko la Finland. Ineyo ndimakonda kwambiri zinyama moti ndili mwana ndinkati ndikaona mphaka kapena galu ndinkangofuna kumukumbatira. Koma nditakula ndinakhumudwa kwambiri kuona mmene anthu amazunzira zinyama. Kenako ndinalowa m’gulu lina loona za ufulu wa zinyama.
Tinkachita zinthu zosiyanasiyana pomenyera ufulu wa zinyama. Mwachitsanzo tinkagawira mapepala komanso kuchita zionetsero zosonyeza kukwiya ndi anthu amene ankapha zinyama n’kumagulitsa ubweya wake komanso anthu amene ankagwira zinyama kuti aziyesera mankhwala osiyanasiyana. Tinakhazikitsanso bungwe loteteza zinyama. Chifukwa choti nthawi zina tinkachita zachiwawa pochita zionetsero ndipo apolisi ankatigwira. Ndinamangidwapo komanso kutengeredwa kukhoti maulendo angapo.
Kuwonjezera pa kumenyera ufulu wa zinyama, ndinkakhumudwanso kwambiri ndi mavuto amene ankachitika padzikoli. Choncho ndinalowanso m’mabungwe osiyanasiyana omenyera ufulu wa anthu monga la Amnesty International ndi la Greenpeace. Ndinkagwira ntchitoyi modzipereka kwambiri ndipo ndinkamenyera ufulu wa anthu osauka, osowa chakudya komanso anthu ena ovutika.
Koma pamapeto pake ndinazindikira kuti sindingakwanitse kusintha zinthu padzikoli. Ngakhale kuti mabungwe amenewa anakwanitsa kuthetsako mavuto ena, ndinkaona kuti mavuto akuluakulu ankawonjezerekabe. Zinkangooneka ngati chimzimu choipa chameza dziko lonse moti palibe amene angasinthe zinthu. Zimenezi zinandifooketsa kwambiri.
MMENE BAIBULO LINASINTHIRA MOYO WANGA:
Chifukwa chokhumudwa kuti sindingathe kusintha zinthu, ndinayamba kuganizira za Mulungu komanso Baibulo. Ndinali nditaphunzirapo Baibulo ndi Mboni za Yehova m’mbuyomu. Ngakhale kuti ndinkaona kuti a Mboni za Yehova ndi anthu achifundo komanso kuti ankachita zinthu mondiganizira, sindinkafuna kusintha khalidwe langa. Koma pa nthawiyi zinthu zinali zitasintha.
Ndinatenga Baibulo langa n’kuyamba kuwerenga. Zimene ndinawerengazo zinandikhazika mtima pansi. Ndinapeza malemba ena omwe amalimbikitsa kuti tizisamalira zinyama. Mwachitsanzo, lemba la Miyambo 12:10 limati: “Wolungama amasamalira moyo wa chiweto chake.” Ndinazindikiranso kuti Mulungu si amene amachititsa mavuto amene ali padzikoli. M’malomwake, mavuto akuchulukirachulukira chifukwa choti anthu ambiri satsatira malangizo a Mulungu. Ndinasangalala kwambiri kudziwa kuti Yehova ndi Mulungu wachikondi komanso woleza mtima.—Salimo 103:8-14.
Pa nthawi imeneyi ndinapeza kapepala koitanitsira buku lakuti, Kodi Baibulo Limaphunzitsa Chiyani Kwenikweni? ndipo ndinakatumiza. Pasanapite nthawi banja lina la Mboni za Yehova linafika panyumba yanga n’kundipempha kuti azindiphunzitsa Baibulo ndipo ndinavomera. Ndinayambanso kusonkhana nawo ku Nyumba ya Ufumu. Zimenezi zinandithandiza kwambiri kuti ndizikonda zimene ndinkaphunzira.
Zimene ndinkaphunzira m’Baibulo zinandithandiza kuti ndisinthe kwambiri. Ndinasiya kuledzera ndi kusuta komanso ndinayamba kudzisamalira. Ndinasiyanso kutukwana. Ndinasinthanso mmene ndinkaonera malamulo a boma. (Aroma 13:1) Komanso ndinasiya khalidwe lachiwerewere lomwe ndinalowerera nalo kwambiri.
Koma chimene chinandivuta kwambiri kusintha ndi kusiya kukonda kwambiri mabungwe omenyera ufulu wa anthu ndi zinyama. Zinanditengera nthawi yaitali kuti ndisiyane ndi mabungwe amenewa. Poyamba ndinkaona ngati kusiya mabungwewa kungasonyeze kuti ndine munthu wosakhulupirika. Komabe ndinazindikira kuti ndi Ufumu wa Mulungu wokha umene ungathe kusintha zinthu padzikoli. Choncho ndinayamba kugwira ntchito yolalikira za Ufumu umenewu.—Mateyu 6:33.
PHINDU LIMENE NDAPEZA:
Pa nthawi imene ndinkamenyera ufulu wa anthu ndinkaona kuti anthu ali m’magulu awiri, gulu la anthu oipa ndi la anthu abwino ndipo ndinkadana ndi amene ndinkawaona kuti ndi oipa. Koma chifukwa chophunzira Baibulo, sindidana ndi munthu aliyense. Ndimayesetsa kutsanzira Khristu pokonda aliyense. (Mateyu 5:44) Njira imodzi imene ndimachitira zimenezi ndi kuwalalikira za uthenga wabwino wa Ufumu wa Mulungu. Ndimasangalala kuona kuti ntchito imeneyi imalimbikitsa mtendere, kuthandiza anthu kuti azisangalala komanso kuwapatsa chiyembekezo.
Ndimakhala ndi mtendere wa mu mtima chifukwa ndimadziwa kuti Yehova ndi amene adzasinthe zinthu. Ndimakhulupirira kuti iye monga Mlengi sadzalekerera kuti anthu azizunza nyama ndi anthu anzawo mpaka kalekale komanso kuti awononge dziko lathu lokongolali. Mulungu adzagwiritsa ntchito Ufumu wake kukonza zinthu zonse zimene zawonongedwa padzikoli. (Yesaya 11:1-9) Ndimasangalala kwambiri kudziwa zinthu zimenezi komanso kuthandiza anthu kuti azikhulupirira zoti zimenezi zidzachitika. Panopa ndilibenso maganizo ofuna kusintha zinthu padzikoli.

robotstxt: allowed

filter: keep


text:
Kodi Yehova Ndi Mnzanu Weniweni?
“Yandikirani Mulungu, ndipo iyenso adzakuyandikirani.”—YAK. 4:8.
1. N’chifukwa chiyani tiyenera kumalimbitsa ubwenzi wathu ndi Yehova?
KODI munadzipereka kwa Yehova n’kubatizidwa? Ngati ndi choncho ndiye kuti muli pa ubwenzi wabwino ndi Yehova. Ubwenziwu ndi chinthu cha mtengo wapatali zedi. Koma ukhoza kusokonekera chifukwa choti tili m’dziko la Satana ndipo ndife ochimwa. Zimenezi zimakhudza mtumiki wa Mulungu wina aliyense. Choncho tiyenera kuyesetsa kuti ubwenzi wathu ndi Yehova uzikhala wolimba.
2. Malinga ndi lemba la Yakobo 4:8, kodi tingalimbitse bwanji ubwenzi wathu ndi Yehova?
2 Kodi mungatani kuti Yehova akhale mnzanu weniweni ndipo ubwenzi wanu ukhale wolimba kwambiri? Lemba la Yakobo 4:8, limanena mmene mungachitire zimenezi. Paja limati: “Yandikirani Mulungu, ndipo iyenso adzakuyandikirani.” Lembali likusonyeza zinthu ziwiri zimene zimachitika. Tikamayesetsa kuyandikira Mulungu nayenso amachita chimodzimodzi. Kuchita zimenezi mobwerezabwereza kumalimbitsa ubwenzi wathu ndi Yehova. Zotsatira zake n’zakuti Yehova amakhala mnzathu weniweni. Nafenso tingalankhule ngati Yesu amene anati: “Alipo ndithu amene anandituma . . . Ine ndikumudziwa.” (Yoh. 7:28, 29) Kodi mungachite zotani kuti muyandikire Yehova?
3. Kodi tingachite zotani kuti tizilankhulana ndi Yehova?
3 Kulankhula ndi Yehova nthawi zonse kumalimbitsa ubwenzi wathu. Kodi tingalankhule naye bwanji? Tikhoza kulankhula naye mmene timachitira ndi mnzathu wapamtima amene amakhala kutali. Mwina nthawi zonse timatumizirana mameseji kapena kulankhula naye pafoni. Koma Yehova tingalankhule naye nthawi zonse popemphera. (Werengani Salimo 142:2.) Yehova amalankhula nafe nthawi zonse tikamawerenga mawu ake ndiponso kuwaganizira mozama. (Werengani Yesaya 30:20, 21.) Tsopano tiyeni tikambirane zinthu ziwiri zimene zimatithandiza kuti tilimbitse ubwenzi wathu ndi Yehova.
TIZIPHUNZIRA MAWU A YEHOVA NTHAWI ZONSE
4, 5. Kodi Yehova amalankhula bwanji ndi munthu aliyense payekha? Perekani chitsanzo.
4 M’Baibulo muli uthenga umene Yehova walembera anthu onse. Koma kodi Baibulo limasonyeza zimene munthu aliyense payekha angachite kuti ayandikire Yehova? Inde. Tikutero chifukwa chakuti munthu akamaphunzira Baibulo n’kumatsatira zimene likunena zimakhala ngati Yehova akumulankhula. Izi zimathandiza kuti ubwenzi wa munthuyo ndi Yehova ulimbe.—Aheb. 4:12; Yak. 1:23-25.
5 Tiyerekeze kuti munthu wawerenga mawu a Yesu akuti: “Lekani kudziunjikira chuma padziko lapansi.” Ngati munthuyo amatsatiradi mfundoyi n’kumaika patsogolo zinthu zokhudza Ufumu amadziwa kuti akusangalatsa Yehova. Koma ngati akuona kuti ali ndi vuto pa nkhaniyi, amadziwa kuti Yehova wamuuza zinthu zimene ayenera kusintha n’cholinga choti akhale naye pa ubwenzi wabwino.—Mat. 6:19, 20.
6, 7. (a) Kodi chimachitika n’chiyani munthu akamaphunzira Mawu a Mulungu? (b) Kodi cholinga chathu tikamaphunzira Baibulo chiyenera kukhala chiyani?
6 Koma sikuti munthu akamaphunzira Malemba amangoona zimene ayenera kusintha. Kuphunzirako kumathandizanso munthuyo kumvetsa makhalidwe abwino a Yehova n’kuyamba kumukonda kwambiri. Ndiyeno munthuyo akayamba kukonda kwambiri Yehova, Yehovayo amayambanso kumukonda kwambiri. Zikatere Yehova amakhala mnzake weniweni.—Werengani 1 Akorinto 8:3.
7 Koma kuti ubwenzi wathu ndi Yehova ulimbe, tiyenera kuwerenga Mawu ake ndi zolinga zoyenera. Lemba la Yohane 17:3 limati: “Pakuti moyo wosatha adzaupeza akamaphunzira ndi kudziwa za inu, Mulungu yekhayo amene ali woona, ndi za Yesu Khristu, amene inu munamutuma.” Choncho tiyenera kuphunzira osati kuti tingodziwa zinthu koma kuti tidziwe bwino Yehova n’kumamukonda.—Werengani Ekisodo 33:13; Sal. 25:4.
8. (a) N’chifukwa chiyani ena angade nkhawa akamva zimene Yehova anachitira Azariya pa 2 Mafumu 15:1-5? (b) Kodi kudziwa bwino Yehova kungatithandize bwanji kuti tisamamukayikire?
8 Munthu akayamba kukonda kwambiri Yehova sadandaula ngati sakumvetsa nkhani zina za m’Malemba. Mwachitsanzo, kodi mumamva bwanji mukaganizira zimene Yehova anachitira mfumu ya Yuda dzina lake Azariya. (2 Maf. 15:1-5) Baibulo limati “Azariya anapitiriza kuchita zolungama pamaso pa Yehova” ngakhale kuti ‘anthu anali kufukizabe ndi kupereka nsembe yautsi m’malo okwezeka.’ Koma “Yehova anaichititsa khate mfumuyo moti inakhalabe yakhate mpaka tsiku limene inamwalira.” Baibulo silinena chifukwa chake Yehova anachita zimenezi. Kodi nkhaniyi iyenera kutidetsa nkhawa n’kumaona kuti Yehova analanga Azariya popanda chifukwa? Ngati timadziwa bwino mmene Yehova amachitira zinthu, sitingade nazo nkhawa. Tikutero chifukwa chakuti tidzakumbukira mfundo yoti nthawi zonse Yehova amalanga anthu “pa mlingo woyenera.” (Yer. 30:11) Choncho ngakhale kuti sitidziwa zimene zinachititsa Yehova kulanga Azariya, timakhulupirira kuti zimene anachitazo zinali zachilungamo.
9. Fotokozani nkhani imene ingatithandize kumvetsa chimene chinachititsa Yehova kulanga Azariya.
9 M’Baibulo muli mfundo zina zimene zingatithandize kumvetsa nkhaniyi. Mfumu Azariya ankatchedwanso Mfumu Uziya. (2 Maf. 15:7, 32) Ndiyeno pa 2 Mbiri 26:3-5, komanso vesi 16 mpaka 21, timawerenga kuti Uziya ankachita zolungama pamaso pa Yehova koma “atangokhala wamphamvu, mtima wake unadzikuza mpaka kufika pom’pweteketsa.” Iye sanali wansembe koma anasonyeza kukula mtima n’kuyamba kugwira ntchito ya ansembe. Ansembe 81 anamudzudzula koma iye anachita makani mpaka ‘anakwiyira kwambiri’ ansembewo. Izi zinachititsa kuti Yehova amulange pomuchititsa khate.
10. (a) N’chifukwa chiyani sitiyenera kuda nkhawa ngati sitikumvetsa zinthu zina zimene Yehova wachita? (b) Kodi tingatani kuti tizikhulupirira kwambiri Yehova?
10 Koma kodi tiyenera kuda nkhawa ngati sitikumvetsa nkhani ina ndipo m’Baibulo mulibe mfundo zina zotithandiza kumvetsa? Kodi zikatero tiyenera kukayikira zoti Mulungu amachita zinthu mwachilungamo? Sitiyenera kuda nkhawa chifukwa chakuti mfundo zimene zili m’Baibulo n’zokwanira kutithandiza kudziwa kuti Yehova ndi wolungama ndiponso woyenera kutiuza kuti izi n’zabwino izi n’zoipa. (Deut. 32:4) Kudziwa bwino Yehova kungatithandize kumukhulupirira kwambiri moti sitingade nkhawa ngati sanatiuze zifukwa zimene amachitira zinthu zina. Koma kuti munthu afike pomukhulupirira chonchi ayenera kuchita khama kwambiri pophunzira Mawu a Mulungu ndiponso kuwaganizira mozama. (Sal. 77:12, 13) Zikatero, ubwenzi wa munthuyo ndi Yehova umalimba kwambiri.
TIZIPEMPHERA NTHAWI ZONSE
11-13. Kodi mumadziwa bwanji kuti Yehova amamva mukamapemphera? (Onani chithunzi patsamba 19.)
11 Pemphero limatithandiza kuyandikira Yehova. Tikamapemphera tikhoza kutamanda Yehova, kumuthokoza ndiponso kumupempha kuti azititsogolera. (Sal. 32:8) Kuti Yehova akhale mnzanu weniweni, muyenera kutsimikizira kuti amamva mukamapemphera.
12 Anthu ena amanena kuti pemphero limangothandiza kuti maganizo akhale m’malo. Ndipo iwo amati tisamaganize kuti mapemphero amayankhidwa ayi koma kungoti munthu akatchula zimene zili mumtima mwake, amazindikira mavuto ake n’kupeza njira yowathetsera. Ngakhale anthu amanena zimenezi, kodi inuyo mumadziwa bwanji kuti Yehova amayankha mapemphero?
13 Kuti timvetse zimenezi, tiyeni tiganizire za Yesu. Iye ali kumwamba ankaona Yehova akuyankha mapemphero a atumiki ake padziko lapansi. N’zosadabwitsa kuti Yesuyo ali padziko lapansi ankapemphera kwa Atate wake n’kumawauza za mumtima mwake. Tsiku lina anachezera usiku wonse akupemphera. Kodi iye akanachita izi zikanakhala kuti Yehova samvetsera munthu akamapemphera? (Luka 6:12; 22:40-46) Kodi iye akanalimbikitsa ophunzira ake kuti azipemphera? Yesu ankadziwa kuti pemphero limathandiza kuti anthu azilankhulana ndi Yehova. Pa nthawi ina akupemphera, Yesu anati: “Atate, ndikukuyamikani kuti mwandimva. Inde, ndikudziwa kuti mumandimva nthawi zonse.” Nafenso tikhoza kukhala ndi chikhulupiriro chakuti Yehova ndi “wakumva pemphero.”—Yoh. 11:41, 42; Sal. 65:2.
14, 15. (a) Kodi chimachitika n’chiyani tikamauza Yehova zonse za mumtima mwathu? (b) Kodi pemphero linathandiza bwanji mlongo wina?
14 Mukamamuuza Yehova zonse zimene zili mumtima mwanu, simudzavutika kudziwa kuti wakuyankhani. Mapemphero anu akamayankhidwa, m’pamene Yehova amakhala mnzanu weniweni. Choncho kuti muyandikire kwambiri Yehova, muyenera kumuuza zonse za mumtima mwanu.
15 Taganizirani zimene zinachitikira mlongo wina dzina lake Kathy. * Ngakhale kuti ankalalikira nthawi zonse, utumikiwo sunkamusangalatsa. Iye anati: “Kunena zoona kulalikira sikunkandisangalatsa. Nditapuma pa ntchito, mkulu wina anandiuza kuti ndiyambe upainiya ndipo anandipatsa fomu kuti ndisaine. Ndinaganizadi zoyamba upainiyawo ndipo ndinkapempha Yehova tsiku lililonse kuti andithandize kukonda ntchito yolalikira.” Kodi Yehova anamuyankhadi mlongoyu? Iye anapitiriza kunena kuti: “Chaka chino n’chachitatu ndikuchita upainiya. Popeza ndimalalikira nthawi yaitali pamodzi ndi alongo ena, zandithandiza kuti ndiziphunzitsa mwaluso. Panopa ndimakonda kwambiri kulalikira komanso ubwenzi wanga ndi Yehova walimba kwambiri kuposa kale.” Apa n’zoonekeratu kuti mlongoyu ubwenzi wake ndi Yehova unalimba chifukwa cha pemphero.
TIZIYESETSA KUCHITA MBALI YATHU
16, 17. (a) Kodi tiyenera kuchita chiyani kuti ubwenzi wathu ndi Yehova uzilimba? (b) Kodi tidzakambirana chiyani m’nkhani yotsatira?
16 Tiyenera kuyesetsa kulimbitsa ubwenzi wathu ndi Yehova kwa moyo wathu wonse. Ngati tikufuna kuti Yehova atiyandikire, tiyenera kuyamba ifeyo. Choncho tiyeni tiziyesetsa kulankhulana ndi Yehova powerenga Mawu ake komanso popemphera nthawi zonse. Tikatero ubwenzi wathu ndi Yehova udzalimba kwambiri ndipo tidzatha kupirira vuto lililonse limene tingakumane nalo.
17 Koma mavuto ena satha ngakhale kuti tawapempherera kwa nthawi yaitali. Izi zikachitika chikhulupiriro chathu chikhoza kuyamba kuchepa. Tikhoza kuyamba kukayikira zoti Yehova amamva mapemphero athu komanso zoti tili naye pa ubwenzi wabwino. M’nkhani yotsatira tidzakambirana zimene tingachite kuti tisamakayikire zoti Yehova ndi mnzathu weniweni ngakhale pamene tikuona kuti mavuto athu sakutha.
^ ndime 15 Dzina lasinthidwa.


text:
Zochitika Padzikoli
Kum’mwera Chakum’mawa kwa Asia
Mogwirizana ndi zimene bungwe lina loona za nyama zakutchire linanena, pa zaka za pakati pa 1997 ndi 2011, akatswiri ofufuza zinthu anatulukira mitundu yatsopano ya zomera ndi ya nyama yambirimbiri. Nyama zimene anapezazo zikuphatikizapo mtundu winawake wa njoka ya mphiri (Trimeresurus rubeus). Zinthuzi anazipeza m’chigawo cha Greater Mekong. Chigawochi chapangidwa ndi mayiko monga Cambodia, Laos, Myanmar, Thailand, Vietnam ndi dera la Yunnan ku China. Pa zinthu zatsopano zomwe anazitulukira m’chaka cha 2011 chokha, pali mitundu ya zomera 82, mitundu ya nyama zokwawa 21, mitundu ya nsomba 13, mitundu ya nyama za m’gulu la achule 5 komanso mitundu 5 ya nyama zoyamwitsa.
Ulaya
Nyuzipepala ya Moscow Times inanena kuti khalidwe loba anthu lavuta kwambiri “ku Ulaya.” Anthu amagulitsidwa kuti azikawagwiritsa ntchito yochita zachiwerewere, kuwakakamiza kugwira ntchito zakalavulagaga komanso kuti “azikawadula ziwalo n’kumagulitsa, ngakhale kuti malondawa ndi osavomerezeka.” Oba anthu amapezerapo mwayi wochita zimenezi chifukwa cha umphawi, ulova komanso chifukwa cha khalidwe lochitira nkhanza akazi.
New Zealand
Zotsatira za kafukufuku wina zinasonyeza kuti ana ndiponso achinyamata amene amatha nthawi yaitali akuonera TV, “akakula sakonda kucheza ndi anthu.” Zimene apezazi zikugwirizana ndi zomwe anthu ena amanena kuti ana sayenera “kuonera TV kwa maola oposa awiri pa tsiku, ndipo ayenera kuonera mapulogalamu abwino okhaokha.”
Alaska
Pafupifupi “midzi yonse ya ku Alaska” ili m’mbali mwa mitsinje ndipo anthu ambiri a m’midziyi amakumana ndi vuto la kusefukira kwa madzi komanso kukokoloka kwa nthaka. Malipoti akusonyeza kuti pa nthawi ina m’derali kumatentha kwambiri ndipo izi zimachititsa kuti madzi asamaundane. Zimenezi zikuchititsa kuti anthu a m’midziyi azivutika ndi mphepo yamkuntho.
Padziko Lonse
Mkulu wa bungwe lina loona za mphamvu ya magetsi, dzina lake Maria van der Hoeven, ananena kuti, ngakhale kuti mayiko akuwononga ndalama kupanga zipangizo zapamwamba zogwiritsa ntchito mphepo komanso mphamvu ya dzuwa popanga magetsi, “zipangizozi zikumatulutsabe mpweya wowononga chilengedwe ngati mmene zinkakhalira zaka 20 zapitazo.”


text:
Mawu Omaliza
“Mukhale otsanzira anthu amene, mwa chikhulupiriro ndi kuleza mtima, akulandira zinthu zimene Mulungu analonjeza monga cholowa chawo.”—AHEBERI 6:12.
1, 2. N’chifukwa chiyani tiyenera kulimbitsa chikhulupiriro chathu panopa? Perekani chitsanzo.
CHIKHULUPIRIRO ndi mawu omwe amanena za khalidwe losangalatsa kwambiri. Koma tikamva mawuwa tiyenera kuganiziranso za mawu ena akuti: “Changu.” Chifukwatu ngati tilibe chikhulupiriro, tikufunika kuyesetsa panopa kuti tikhale nacho. Ndipo ngati tili nacho kale, inoyo ndiye nthawi yoyenera kuyesetsa kuchitetezera ndiponso kuchisamalira. N’chifukwa chiyani tikufunika kuchita zimenezi?
2 Tiyerekeze kuti mukudutsa m’chipululu chachikulu ndipo muli ndi ludzu kwambiri. Mutapeza madzi, mungayesetse kuwatetezera kuti asatenthe ndi dzuwa komanso mungamawawonjezere n’cholinga choti akakufikitseni kumene mukupita. M’dziko limene tikukhalali anthu ambiri alibe chidwi ndi kulambira Yehova, choncho chikhulupiriro chenicheni n’chosowa kwambiri ngati madzi m’chipululu. Motero tiyenera kuteteza chikhulupiriro chathu komanso kuchilimbitsa kuti chisathe. Anthufe sitingathe kukhala ndi moyo popanda madzi. Mofanana ndi zimenezi, sitingathenso kukhala pa ubwenzi ndi Yehova popanda chikhulupiriro.—Aroma 1:17.
3. Kodi Yehova watipatsa zinthu ziti zotithandiza kulimbikitsa chikhulupiriro chathu, nanga tiyenera kukumbukira chiyani?
3 Yehova amadziwa kuti tikufunika kukhala ndi chikhulupiriro ndipo amadziwanso kuti masiku ano n’zovuta kukhala ndi chikhulupiriro cholimba. N’chifukwa chake watipatsa zitsanzo za anthu achikhulupiriro kuti tizitsanzira. Iye anauzira mtumwi Paulo kulemba kuti: “Mukhale otsanzira anthu amene, mwa chikhulupiriro ndi kuleza mtima, akulandira zinthu zimene Mulungu analonjeza monga cholowa chawo.” (Aheb. 6:12) N’chifukwa chakenso gulu la Yehova limatilimbikitsa kutsatira zitsanzo za amuna ndi akazi akale okhulupirika ngati amene takambirana m’bukuli. Ndiye kodi pamenepa tiyenera kuchita chiyani? Tifunika kukumbukira mfundo ziwiri izi: (1) Tiyenera kupitirizabe kulimbitsa chikhulupiriro chathu; (2) nthawi zonse tizikumbukira zinthu zimene Mulungu watilonjeza.
4. Kodi Satana wachita chiyani posonyeza kuti ndi mdani wa chikhulupiriro, komabe n’chifukwa chiyani sitiyenera kuganiza kuti n’zosatheka kukhala ndi chikhulupiriro cholimba?
4 Pitirizani kulimbitsa chikhulupiriro chanu. Satana, yemwenso ndi wolamulira wa dzikoli, ndi mdani wamkulu wa chikhulupiriro chathu. Iye wachititsa dzikoli kukhala malo ovuta kuti munthu akhalebe ndi chikhulupiriro cholimba. Satana ndi wamphamvu kwambiri kuposa anthufe. Koma kodi zimenezi zikutanthauza kuti n’zosatheka kukhala ndi chikhulupiriro cholimba? Ayi, chifukwa Yehova ndi Bwenzi lalikulu la anthu onse amene akuyesetsa kukhala ndi chikhulupiriro chenicheni. Iye amatilonjeza kuti ali kumbali yathu ndipo adzatithandiza kutsutsa zofuna za Mdyerekezi mpaka Mdyerekeziyo adzatithawa. (Yak. 4:7) Timachita zimenezi tikamayesetsa kupeza nthawi yolimbitsa chikhulupiriro chathu tsiku lililonse. Koma kodi tingalimbitse bwanji chikhulupiriro chathu?
5. Fotokozani chimene chinathandiza amuna ndi akazi otchulidwa m’Baibulo kuti akhale ndi chikhulupiriro.
5 Monga taonera, anthu achikhulupiriro otchulidwa m’Baibulo sikuti anabadwa ali kale ndi chikhulupiriro. Koma zimene anachita pa moyo wawo ndi umboni wakuti chikhulupiriro ndi khalidwe limene mzimu woyera wa Yehova umatulutsa. (Agal. 5:22, 23) Iwo ankapemphera kwa Yehova kuti awathandize ndipo iye ankalimbitsa chikhulupiriro chawo. Nafenso tiyeni tizichita chimodzimodzi ndipo tisamaiwale kuti anthu amene amamupempha n’kumachita mogwirizana ndi zomwe apemphazo, Yehova amawapatsa mzimu wake mowolowa manja. (Luka 11:13) Koma palinso zina zimene tiyenera kuchita.
6. Kodi tingatani kuti tizipindula kwambiri tikamaphunzira nkhani za m’Baibulo?
6 M’bukuli tangokambirana zitsanzo zochepa za anthu amene anali ndi chikhulupiriro cholimba, koma pali enanso ambiri. (Werengani Aheberi 11:32.) Tingaphunzirenso zambiri kwa anthu amenewa omwe nkhani zawo sizinaikidwe m’bukuli. Kuti tilimbitse kwambiri chikhulupiriro chathu tiyenera kuphunzira nkhani za anthu amenewa mofatsa, osati mothamanga. Tiyeneranso kufufuza mokwanira mmene zinthu zinalili pa nthawiyo komanso chimene chinachititsa zinthuzo. Tikamakumbukira kuti amenewa anali anthu “monga ife tomwe,” zitsanzo zawo zidzatilimbikitsa kwambiri. (Yak. 5:17) Tingathe kuganizira mmene ankamvera akakumana ndi mavuto ofanana ndi amene ifenso timakumana nawo.
7-9. (a) Kodi mukuganiza kuti amuna ndi akazi achikhulupiriro otchulidwa m’Baibulo akanamva bwanji akakhala kuti ankalambira Yehova m’njira imene ife timalambirira masiku ano? (b) N’chifukwa chiyani tiyenera kuchita zinthu zosonyeza kuti tili ndi chikhulupiriro?
7 Zochita zathu zingathandizenso kuti chikhulupiriro chathu chilimbe. Ndipotu Baibulo limanena kuti “chikhulupiriro chopanda ntchito zake ndi chakufa.” (Yak. 2:26) Taganizirani mmene anthu amene takambirana m’bukuli akanasangalalira akanapatsidwa ntchito yolalikira imene Yehova watipatsa ife masiku ano.
8 Mwachitsanzo, kodi mukuganiza kuti Abulahamu akanamva bwanji akanauzidwa kuti azilambira Yehova, osati paguwa, koma m’Nyumba ya Ufumu ndi pa misonkhano ikuluikulu ngati mmene ife timachitira? Pamalo amenewa timaphunzira za malonjezo amene iye ‘ankangowaonera patali.’ (Werengani Aheberi 11:13.) Nanga kodi Eliya akanamva bwanji akanauzidwa kuti ntchito imene wapatsidwa si yopha aneneri a Baala, koma youza anthu mwamtendere uthenga wolimbikitsa komanso wopatsa chiyembekezo? N’zodziwikiratu kuti anthu achikhulupiriro otchulidwa m’Baibulo akanasangalala kwambiri akanakhala ndi mwayi wolambira Yehova m’njira imene timachitira masiku ano.
9 Choncho, tiyenera kuyesetsa kuchita zinthu zimene zingathandize kuti chikhulupiriro chathu chikhale cholimba. Tingachite zimenezi mwa kutsanzira chikhulupiriro cha anthu otchulidwa m’Mawu a Mulungu. Monga tinafotokozera m’mawu oyamba aja, zimenezi zingachititse kuti tiyambe kuwaona ngati anzathu apamtima. Ndipotu posachedwapa anthu amenewa adzakhaladi anzathu enieni.
10. Kodi ndi zinthu zosangalatsa ziti zomwe tidzachite m’Paradaiso?
10 Nthawi zonse tizikumbukira zinthu zimene tikuyembekezera. Anthu okhulupirika akale ankalimbikitsidwa akaganizira malonjezo a Mulungu. Kodi inunso mumatero? Mwachitsanzo, taganizirani mmene mudzasangalalire kucheza ndi atumiki a Mulungu omwe adzaukitsidwe pa “kuuka kwa olungama.” (Werengani Machitidwe 24:15.) Kodi mungakonde kudzawafunsa mafunso ati?
11, 12. M’dziko latsopano, kodi ndi mafunso ati amene mungakonde kudzamufunsa (a) Abele? (b) Nowa? (c) Abulahamu? (d) Rute? (e) Abigayeli? (f) Esitere?
11 Mukadzakumana ndi Abele, mwina mungafune kudzamufunsa kuti makolo ake anali otani. Mwinanso mungadzamufunse kuti: “Kodi munalankhulanapo ndi akerubi amene ankalondera munda wa Edeni aja?” Nanga ndi mafunso ati amene mungakonde kudzamufunsa Nowa? Mwina mungafune kudzamufunsa kuti: “Kodi nanunso munkachita mantha mukakumana ndi Anefili? Nanga munakwanitsa bwanji kusamalira nyama zonse zimene zinali m’chingalawa?” Mukadzakumana ndi Abulahamu mwina mungadzamufunse kuti: “Kodi munkadziwana ndi Semu? Ndani anakuphunzitsani za Yehova? Nanga munamva bwanji Mulungu atakuuzani kuti muchoke mumzinda wa Uri?”
12 Ndiyeno ganizirani mafunso amene mungakonde kudzafunsa akazi okhulupirika akale akadzaukitsidwa. Mwina Rute mungadzamufunse kuti: “N’chiyani chinakuchititsani kuti muyambe kulambira Yehova?” Abigayeli mwina mungadzamufunse kuti: “Kodi munkachita mantha kumuuza Nabala za zinthu zimene munamupatsa Davide?” Mwina Esitere mungadzam’funse kuti: “Kodi inuyo ndi Moredekai zinthu zinakuyenderani bwanji nkhani imene inafotokozedwa m’Baibulo ija itatha?”
13. (a) Kodi ndi mafunso ati amene mwina anthu akale angadzakufunseni akadzaukitsidwa? (b) Kodi mumamva bwanji mukaganizira zodzakumana ndi anthu okhulupirika akale?
13 N’zodziwikiratu kuti nawonso anthu akale adzakhala ndi mafunso ambirimbiri oti akufunseni. Zidzakhalatu zosangalatsa kuwafotokozera zokhudza masiku otsiriza komanso mmene Yehova wadalitsira anthu ake pa nthawi yovuta imeneyi. N’zosakayikitsa kuti adzasangalala kwambiri akadzamva mmene Yehova anakwaniritsira malonjezo ake onse. Popeza anthu okhulupirika amenewa tidzakhala nawo m’Paradaiso, nthawi imeneyo tidzadziwa zonse zokhudza anthuwa zomwe panopa timangoyerekezera. Choncho panopa yesetsani kuphunzira zambiri za anthu amenewa kuti muziwaona ngati anzanu. Pitirizani kutsanzira chikhulupiriro chawo. Mukatero mudzasangalala kutumikira nawo limodzi mpaka kalekale ngati anzanu apamtima.


text:
“Tiuzeni, Kodi Zinthu Zimenezi Zidzachitika Liti?”
“[Kodi] chizindikiro cha kukhalapo kwanu ndi cha mapeto a nthawi ino chidzakhala chiyani?”—MAT. 24:3.
1. Mofanana ndi atumwi, kodi ifenso timafunitsitsa kudziwa chiyani?
YESU atatsala pang’ono kumaliza utumiki wake padziko lapansi, ophunzira ake ankafunitsitsa kudziwa za tsogolo lawo. Ndiyeno kutangotsala masiku ochepa kuti aphedwe, atumwi ake anayi anamufunsa kuti: “Kodi zinthu zimenezi zidzachitika liti, ndipo chizindikiro cha kukhalapo kwanu ndi cha mapeto a nthawi ino chidzakhala chiyani?” (Mat. 24:3; Maliko 13:3) Poyankha, Yesu anafotokoza ulosi umene uli pa Mateyu chaputala 24 ndi 25. Mu ulosi umenewu, Yesu anafotokoza zinthu zambiri zochititsa chidwi. Zimene iye ananena n’zofunika kwambiri kwa ife chifukwa chakuti nafenso timafunitsitsa kudziwa zam’tsogolo.
2. (a) Kodi kwa zaka zambiri takhala tikuyesetsa kuti timvetse chiyani? (b) Kodi tikambirana mafunso atatu ati?
2 Kwa zaka zambiri, atumiki a Yehova akhala akuphunzira mwakhama ulosi wa Yesu wonena za masiku otsiriza. Akhala akufufuza kuti amvetse bwino nthawi imene mawu a Yesu adzakwaniritsidwe. Yehova akutithandiza mwapang’onopang’ono kuti timvetse ulosiwu, choncho zimene gulu lafotokoza pa nkhaniyi zakhala zikusintha. Kuti timvetse mfundoyi, tiyeni tikambirane mafunso atatu. Mafunsowa ndi akuti: Kodi “chisautso chachikulu” chidzayamba liti? Kodi Yesu adzaweruza liti “nkhosa” ndi “mbuzi”? Nanga Yesu ‘adzafika’ liti?—Mat. 24:21; 25:31-33.
KODI CHISAUTSO CHACHIKULU CHIDZAYAMBA LITI?
3. Kodi m’mbuyomu tinkaganiza chiyani ponena za nthawi ya chisautso chachikulu?
3 Kale tinkaganiza kuti chisautso chachikulu chinayamba mu 1914 pamene nkhondo yoyamba ya padziko lonse inayamba. Tinkaganizanso kuti Yehova ‘anafupikitsa masikuwo’ mu 1918 pamene nkhondoyo inatha, n’cholinga choti odzozedwa athe kulalikira uthenga wabwino kwa anthu a mitundu yonse. (Mat. 24:21, 22) Tinkakhulupirira kuti ntchito yolalikira ikatha, dziko la Satanali lidzawonongedwa. Choncho tinkaganiza kuti chisautso chachikulu chili ndi zigawo zitatu. Mbali yoyamba inayamba mu 1914 mpaka 1918. Kenako mbali yachiwiri inayamba mu 1918 pamene chisautsocho chinaima kaye ndipo idzatha pamene Aramagedo idzayambe. Ndipo nkhondo ya Aramagedo idzakhala mbali yomaliza.
4. Kodi ndi mfundo iti imene inathandiza kuti timvetse bwino ulosi wa Yesu wonena za masiku otsiriza?
4 Koma titaonanso mofatsa ulosi wa Yesu wonena za masiku otsiriza, tinazindikira kuti uyenera kukwaniritsidwa kawiri. (Mat. 24:4-22) Choyamba, ulosiwu unakwaniritsidwa ku Yudeya m’nthawi ya atumwi ndipo ukukwaniritsidwanso padziko lonse m’masiku athu ano. Zimenezi zinathandiza kuti gulu lisinthe zimene linkafotokoza m’mbuyomu zokhudza ulosiwu. *
5. (a) Kodi n’chiyani chinayamba mu 1914? (b) Kodi zimenezo zikufanana bwanji ndi zimene zinachitika m’nthawi ya atumwi?
5 Tinazindikiranso kuti mbali yoyamba ya chisautso chachikulu sinayambe mu 1914. N’chifukwa chiyani tikutero? Chifukwa ulosi wa m’Baibulo umasonyeza kuti chisautso chachikulu chidzayamba ndi kuwonongedwa kwa chipembedzo chonyenga osati ndi nkhondo ya mayiko. Choncho zimene zinachitika mu 1914 sizinali chiyambi cha chisautso chachikulu koma “chiyambi cha masautso, ngati mmene zimayambira zowawa za pobereka.” (Mat. 24:8) “Masautso” amenewa akufanana ndi zimene zinachitika ku Yerusalemu ndi ku Yudeya kuyambira mu 33 C.E. mpaka mu 66 C.E.
6. Kodi chisautso chachikulu chidzayamba bwanji?
6 Kodi chisautso chachikulu chidzayamba bwanji? Yesu analosera kuti: “Mukadzaona chinthu chonyansa chowononga chimene chinanenedwa kudzera mwa mneneri Danieli chitaimirira m’malo oyera, (wowerenga adzazindikire,) amene ali mu Yudeya adzayambe kuthawira kumapiri.” (Mat. 24:15, 16) Ulosi umenewu unakwaniritsidwa koyamba mu 66 C.E. pamene asilikali achiroma, omwe ankaimira “chinthu chonyansa,” anaukira Yerusalemu pamodzi ndi kachisi wake, yemwe Ayuda ankaona kuti ndi ‘malo oyera.’ Apa zinali ngati ‘chinthu chonyansa chaimirira m’malo oyera.’ Ulosiwu udzakwaniritsidwa kachiwiri padziko lonse pamene bungwe la United Nations lidzaukira matchalitchi amene amati ndi achikhristu. Bungweli likuimira “chinthu chonyansa” ndipo matchalitchiwo akuimira ‘malo oyera.’ chifukwa chakuti anthu ena amawaona choncho. Bungweli lidzaukiranso zipembedzo zonse zomwe ndi mbali ya Babulo Wamkulu. Zimenezi zafotokozedwanso pa Chivumbulutso 17:16-18, ndipo zidzakhala chiyambi cha chisautso chachikulu.
7. (a) Kodi anthu ‘anapulumuka’ bwanji m’nthawi ya atumwi? (b) Kodi pa chisautso chachikulu padzachitika zotani?
7 Yesu analoseranso kuti: “Masikuwo adzafupikitsidwa.” Ulosi umenewu unakwaniritsidwa koyamba mu 66 C.E. pamene asilikali achiroma ‘anafupikitsa masiku’ oukira Yerusalemu. Kenako Akhristu odzozedwa anathawa mu Yerusalemu ndi Yudeya n’cholinga choti ‘apulumuke.’ (Werengani Mateyu 24:22; Mal. 3:17) Ndiyeno, kodi pa chisautso chachikulu padzachitika zotani? Yehova ‘adzafupikitsa masiku’ amene bungwe la United Nations lidzaukire chipembedzo chonyenga n’cholinga choti chipembedzo choona chisawonongedwe nawo. Izi zidzapereka mpata kuti anthu a Mulungu apulumuke.
8. (a) N’chiyani chidzachitike mbali yoyamba ya chisautso chachikulu ikadzatha? (b) Kodi zikuoneka kuti Mkhristu womalizira wa m’gulu la 144,000 adzalandira mphoto yake kumwamba pa nthawi iti? (Onani mawu akumapeto.)
8 Nanga n’chiyani chidzachitike ikadzatha mbali yoyamba ya chisautso chachikulu? Mawu a Yesu aja akusonyeza kuti nkhondo ya Aramagedo isanayambe, padzachitika zinthu zina. N’chiyani chidzachitike pa nthawi imeneyi? Yankho lake lili pa Ezekieli 38:14-16 ndi Mateyu 24:29-31. (Werengani.) * Kenako Aramagedo idzayamba ndipo apa padzakhala pachimake pa chisautso chachikulu. Nkhondoyi idzafanana ndi kuwonongedwa kwa Yerusalemu mu 70 C.E. (Mal. 4:1) Chimake cha chisautso chachikulu chidzakhala Aramagedo. Choncho tingati chisautsocho chidzakhala chinthu “chimene sichinachitikepo kuchokera pa chiyambi cha dziko mpaka tsopano.” (Mat. 24:21) Nkhondoyi ikadzatha, Ulamuliro wa Zaka 1,000 wa Khristu udzayamba.
9. N’chifukwa chiyani tinganene kuti ulosi wa Yesu wonena za chisautso chachikulu umalimbikitsa anthu a Yehova?
9 Ulosi wonena za chisautso chachikuluwu ndi wolimbikitsa kwambiri. Tikutero chifukwa chakuti ukutitsimikizira kuti kaya tikumana ndi mavuto otani, gulu la anthu a Yehova lidzapulumuka chisautso chachikulu. (Chiv. 7:9, 14) Koma chosangalatsa kwambiri n’chakuti pa nkhondo ya Aramagedo, Yehova adzasonyeza kuti ndi woyenera kulamulira ndiponso adzayeretsa dzina lake lopatulika.—Sal. 83:18; Ezek. 38:23.
KODI YESU ADZAWERUZA LITI NKHOSA NDI MBUZI?
10. Kodi m’mbuyomu tinkaganiza chiyani zokhudza nthawi ya kuweruza nkhosa ndi mbuzi?
10 Tiyeni tsopano tikambirane mbali ina ya ulosi wa Yesu yonena za kuweruza nkhosa ndi mbuzi. (Mat. 25:31-46) Kodi zimenezi zidzachitika liti? M’mbuyomu, tinkaganiza kuti kuweruza nkhosa ndi mbuzi kwakhala kukuchitika m’masiku otsiriza ano kuyambira mu 1914. Tinkaganizanso kuti anthu amene akukana kumva uthenga wa Ufumu n’kumwalira chisautso chachikulu chisanayambe ndi mbuzi ndipo sadzaukitsidwa.
11. N’chifukwa chiyani tinganene kuti Yesu sanayambe kuweruza nkhosa ndi mbuzi mu 1914?
11 M’chaka cha 1995, Nsanja ya Olonda inafotokozanso lemba la Mateyu 25:31, lomwe limati: “Mwana wa munthu akadzafika mu ulemerero wake, limodzi ndi angelo ake, adzakhala pampando wake wachifumu waulemerero.” Magaziniyi inafotokoza kuti Yesu anakhala Mfumu ya Ufumu wa Mulungu mu 1914 koma sanakhale “pampando wake wachifumu waulemerero” kuti aweruze “mitundu yonse ya anthu.” (Mat. 25:32; yerekezerani ndi Danieli 7:13.) Koma fanizo la nkhosa ndi mbuzi limafotokoza za udindo wa Yesu monga Woweruza. (Werengani Mateyu 25:31-34, 41, 46.) Yesu anali asanayambe kuweruza mitundu yonse ya anthu mu 1914. Choncho iye sanayambe kuweruza nkhosa ndi mbuzi m’chaka chimenecho. * Ndiyeno kodi Yesu adzayamba liti kuweruza?
12. (a) Kodi Yesu adzayamba liti kuweruza mitundu yonse ya anthu? (b) Kodi ndi zinthu ziti zimene zafotokozedwa pa Mateyu 24:30, 31 ndi Mateyu 25:31-33, 46?
12 Ulosi wa Yesu wonena za masiku otsiriza umasonyeza kuti iye adzayamba kuweruza mitundu yonse ya anthu chipembedzo chonyenga chikadzawonongedwa. Monga tanenera m’ndime 8, zinthu zina zimene zidzachitike pa nthawiyo zafotokozedwa pa Mateyu 24:30, 31. Mukaona bwinobwino mavesiwa, muona kuti Yesu ankalosera zinthu zofanana ndi zimene anatchula m’fanizo la nkhosa ndi mbuzi. Mwachitsanzo, pali mawu akuti Mwana wa munthu adzafika mu ulemerero wake limodzi ndi angelo ake ndiponso kuti mitundu yonse ya anthu idzasonkhanitsidwa kwa iye. Palinso mawu akuti anthu amene adzaweruzidwe kuti ndi nkhosa ‘adzatukula mitu yawo’ podziwa kuti adzalandira “moyo wosatha.” * Komanso pali mawu akuti anthu amene adzaweruzidwa kuti ndi mbuzi “adzadziguguda pachifuwa chifukwa cha chisoni” podziwa kuti akupita ku “chiwonongeko chotheratu.”—Mat. 25:31-33, 46.
13. (a) Kodi Yesu adzaweruza liti nkhosa ndi mbuzi? (b) Kodi mfundoyi ikutithandiza kuona bwanji utumiki wathu?
13 Choncho Yesu adzaweruza anthu a mitundu yonse kuti ena ndi nkhosa ndipo ena ndi mbuzi akadzabwera pa nthawi ya chisautso chachikulu. Kenako pa Aramagedo, yomwe ndi chimake cha chisautso chachikulu, anthu amene ali ngati mbuzi adzapita “ku chiwonongeko chotheratu.” Mfundo imeneyi ikutithandiza kuona kuti ntchito yathu yolalikira ndi yofunika kwambiri. Popeza kuti chisautso chachikulu sichinayambe, anthu adakali ndi mpata wosintha n’kuyamba kuyenda pa ‘msewu wopanikiza wolowera ku moyo.’ (Mat. 7:13, 14) N’zoona kuti ngakhale panopa anthu akhoza kuchita zinthu ngati nkhosa kapena mbuzi. Komabe tizikumbukira kuti anthu adzaweruzidwa kuti ndi nkhosa kapena mbuzi pa nthawi ya chisautso chachikulu. Chotero tiyenera kupitiriza kulalikira uthenga wa Ufumu mwakhama kuti anthu ambiri akhale ndi mpata womvetsera uthengawu.
KODI YESU ADZABWERA LITI?
14, 15. Tchulani malemba anayi onena za nthawi imene Yesu adzabwere kudzaweruza anthu.
14 Kodi pali zinanso zokhudza ulosi wa Yesu umenewu zomwe tinkakhulupirira m’mbuyomu zimene tiyenera kusintha? Tiyeni tionenso ulosiwu kuti tipeze yankho.
15 Zimene Yesu analosera pa Mateyu 24:29 mpaka 25:46, kwenikweni zikuchitika m’masiku otsiriza ano ndipo zina zidzachitika pa chisautso chachikulu. Pa machaputala amenewa, Yesu ananena maulendo 8 za ‘kubwera’ kwake kapena kuti ‘kufika’ kwake. * Ponena za chisautso chachikulu, iye anati: “Adzaona Mwana wa munthu akubwera pamitambo ya kumwamba.” Ananenanso kuti: “Simukudziwa tsiku limene Ambuye wanu adzabwere.” Komanso anati: “Pa ola limene simukuliganizira, Mwana wa munthu adzabwera.” M’fanizo la nkhosa ndi mbuzi, Yesu ananena kuti: ‘Mwana wa munthu adzafika mu ulemerero wake.’ (Mat. 24:30, 42, 44; 25:31) Malemba anayiwa akunena za nthawi imene Khristu adzabwere kudzaweruza anthu. Nanga malemba ena anayi otsala amene amanena za kubwera kwa Yesu ndi ati?
16. Kodi ndi malemba ena ati amene amanena za kubwera kwa Yesu?
16 Ponena za kapolo wokhulupirika ndi wanzeru, Yesu anati: “Kapolo ameneyu adzakhala wodala ngati mbuye wake pobwera adzam’peza akuchita zimenezo.” M’fanizo la anamwali 10, Yesu anati: “Atanyamuka kupita kukagula, mkwati anafika.” M’fanizo la matalente, Yesu ananena kuti: “Patapita nthawi yaitali, mbuye wa akapolowo anabwera.” M’fanizo lomwelo, mbuyeyo ananena kuti: “Ine pobwera ndikanalandira ndalama zangazo.” (Mat. 24:46; 25:10, 19, 27) Kodi malemba amenewa akunena za kubwera kwa Yesu pa nthawi iti?
17. Kodi tinkafotokoza kuti mawu oti “pobwera” a pa Mateyu 24:46 akunena za nthawi iti?
17 M’mbuyomu, tinkafotokoza m’mabuku athu kuti kubwera kwa Yesu kotchulidwa m’malemba anayi a m’ndime 16 kunachitika mu 1918. Mwachitsanzo, taonani zimene Yesu ananena zokhudza “kapolo wokhulupirika ndi wanzeru.” (Werengani Mateyu 24:45-47.) Poyamba tinkaganiza kuti mawu akuti “pobwera” amene ali pa vesi 46 akunena za nthawi imene Yesu anabwera kudzayendera odzozedwa mu 1918, ndipo mu 1919 anaika kapoloyo kuti aziyang’anira zinthu zake zonse. (Mal. 3:1) Koma titaonanso bwinobwino ulosi wa Yesu umenewu, tazindikira kuti m’pofunika kusintha zinthu zina zimene tinkafotokoza m’mbuyomu. N’chifukwa chiyani tikutero?
18. Kodi kuonanso bwinobwino nkhani yonse yokhudza ulosi wa Yesu kwatithandiza kuzindikira chiyani pa nkhani ya kubwera kwake?
18 M’chaputala chomwechi, tisanafike pavesi 46, mawu onse onena za ‘kubwera’ amafotokoza za kubwera kwa Yesu kudzaweruza anthu pa chisautso chachikulu. (Mat. 24:30, 42, 44) Monga tanenera m’ndime 12, ‘kufika’ kwa Yesu kotchulidwa pa Mateyu 25:31 kudzachitikanso pa nthawi yomweyo. Chifukwa cha zimene tafotokozazi, tinganene kuti kubwera kwa Yesu kudzaika kapolo wokhulupirika kuti aziyang’anira zinthu zake zonse, komwe kwatchulidwa pa Mateyu 24:46, 47, kudzachitika m’tsogolo pa nthawi ya chisautso chachikulu. Nkhani yonse yokhudza ulosi wa Yesu umenewu ikusonyeza kuti malemba onse 8 onena za kubwera kwake amafotokoza za nthawi imene azidzaweruza anthu pa chisautso chachikulu.
19. Kodi takambirana mfundo ziti, nanga nkhani yotsatira idzayankha mafunso ati?
19 Kumayambiriro kwa nkhaniyi, tinafunsa mafunso atatu okhudza nthawi. Tsopano tiyeni tibwereze zimene takambirana. Choyamba, takambirana kuti chisautso chachikulu sichinayambe mu 1914 koma chidzayamba pamene bungwe la United Nations lidzaukira Babulo Wamkulu. Kenako takambirana zifukwa zosonyeza kuti Yesu sanayambe kuweruza nkhosa ndi mbuzi mu 1914 koma adzachita zimenezi pa chisautso chachikulu. Pomaliza, taona umboni wakuti kubwera kwa Yesu kudzaika kapolo wokhulupirika kuti aziyang’anira zinthu zake zonse sikunachitike mu 1919 koma zimenezi zidzachitika pa chisautso chachikulu. Mwachidule tingati zinthu zitatu zonsezi zidzachitika m’tsogolo pa chisautso chachikulu. Kodi zimene takambiranazi zikukhudza bwanji zinthu zina zimene tinkakhulupirira pa fanizo la kapolo wokhulupirika? Nanga zikukhudza bwanji zimene tinkakhulupirira pa mafanizo ena a Yesu amene akukwaniritsidwa masiku otsiriza ano? Nkhani yotsatira idzayankha mafunso ofunika amenewa.
^ ndime 4 Ndime 4: Kuti mudziwe zambiri, onani Nsanja ya Olonda ya February 15, 1994, tsamba 8 mpaka 21 ndiponso ya May 1, 1999, tsamba 8 mpaka 20.
^ ndime 8 Ndime 8: Chinthu chimodzi chimene chatchulidwa m’mavesi amenewa ndi ‘kusonkhanitsa osankhidwa.’ (Mat. 24:31) Choncho zikuoneka kuti odzozedwa onse amene adzakhale padzikoli mbali yoyamba ya chisautso chachikulu ikadzatha, adzatengedwa kupita kumwamba nkhondo ya Aramagedo isanayambe. Izi zikusintha zimene zinafotokozedwa m’nkhani ya “Mafunso Ochokera kwa Owerenga” mu Nsanja ya Olonda ya August 15, 1990, tsamba 30.
^ ndime 11 Ndime 11: Onani Nsanja ya Olonda ya October 15, 1995, tsamba 18 mpaka 28.
^ ndime 12 Ndime 12: Onani nkhani yofanana ndi imeneyi pa lemba la Luka 21:28.
^ ndime 15 Ndime 15: Mawu akuti ‘kubwera’ ndiponso ‘kufika’ anamasuliridwa kuchokera ku mawu amodzi achigiriki akuti er′kho·mai.


text:
The Sukhoi Lamulungu-26 ndi osakwatira seater aerobatics ndege ku Soviet Union zoyendera limodzi zozungulira injini reciprocating. The Lamulungu-26 ali m'ma wokwera molunjika mapiko ndi kuliika ankafika zida, zida waukulu wokwera pa titaniyamu Arc olimba.
The Sukhoi Lamulungu-26 anapanga ndege koyamba mu June 1984, anayi oyambirira kukhala limbikitse awiri bladed. kupanga kugwiritsa ntchito Lamulungu-26M, ndi pamalo woyengeka mchira ndi 3-bladed Hoffman limbikitse. kumveketsa zambiri zidapangidwa ndi chitsanzo anapambana gulu mphatso onse amuna ndi akazi pa 1986 World Aerobatics Championships. The kusinthidwa Lamulungu-26M3 watsopano M9F 430-HP injini chogwidwa ndi 2003 ndi 2005 Aerobatic World Championships komanso 2004 Championships European. Iwo anali zimagulitsidwa ku Argentina mu 1990s lapansi. Wikipedia Source


text: 24 M’masiku ake, Nebukadinezara+ mfumu ya Babulo anabwera kudzachita nkhondo ndi Yerusalemu. Choncho Yehoyakimu anakhala mtumiki wake+ kwa zaka zitatu, koma kenako anam’pandukira.2 Tsopano Yehova anayamba kum’tumizira Yehoyakimu magulu a achifwamba a Akasidi,+ a Asiriya, a Amowabu,+ ndi a ana a Amoni. Ankawatumiza ku Yuda kuti awononge dzikolo mogwirizana ndi mawu a Yehova+ amene analankhula kudzera mwa atumiki ake, aneneri.3 Zimenezi zinachitikira Yuda molamulidwa ndi Yehova, kuti achotse+ dzikolo pamaso pake chifukwa cha machimo a Manase,+ malinga ndi zonse zimene anachita,4 komanso chifukwa cha magazi osalakwa+ amene iye anakhetsa, moti anadzaza Yerusalemu ndi magazi osalakwa, ndipo Yehova sanalole kukhululuka.+5 Nkhani zina zokhudza Yehoyakimu+ ndi zonse zimene anachita, zinalembedwa m’buku+ la zochitika za m’masiku a mafumu a Yuda.6 Pomalizira pake Yehoyakimu anagona pamodzi ndi makolo ake,+ ndipo Yehoyakini mwana wake anayamba kulamulira m’malo mwake.7 Mfumu ya Iguputo sinatulukenso+ m’dziko lake,+ chifukwa mfumu ya Babulo inali itatenga zinthu zonse zomwe zinali za mfumu ya Iguputo,+ kuyambira kuchigwa*+ cha Iguputo kukafika kumtsinje wa Firate.+8 Yehoyakini+ anali ndi zaka 18 pamene anayamba kulamulira, ndipo analamulira miyezi itatu ku Yerusalemu.+ Mayi ake anali a ku Yerusalemu ndipo dzina lawo linali Nehusita mwana wa Elinatani.9 Iye anapitiriza kuchita zoipa pamaso pa Yehova, mogwirizana ndi zonse zimene bambo ake anachita.+10 Pa nthawi imeneyo, atumiki a Nebukadinezara mfumu ya Babulo anabwera ku Yerusalemu n’kuzungulira mzindawo.+11 Nebukadinezara mfumu ya Babulo, anabwera kudzachita nkhondo ndi mzindawo atumiki ake atauzungulira.+12 Patapita nthawi, Yehoyakini mfumu ya Yuda anatuluka n’kupita kwa mfumu ya Babulo+ pamodzi ndi mayi ake,+ atumiki ake, akalonga ake, ndi nduna za panyumba yake, ndipo mfumu ya Babuloyo inam’tengera Yehoyakini ku ukapolo m’chaka cha 8+ cha ufumu wake.13 Mfumu ya Babulo inatenga chuma chonse cha m’nyumba ya Yehova ndi chuma cha m’nyumba ya mfumu.+ Inaphwanyaphwanyanso ziwiya zonse+ zagolide zimene Solomo mfumu ya Isiraeli anapangira kachisi wa Yehova, monga momwe Yehova ananenera.14 Mfumuyo inatenga+ anthu onse a ku Yerusalemu, akalonga onse,+ amuna onse amphamvu ndi olimba mtima,+ mmisiri aliyense+ ndi munthu aliyense womanga makoma achitetezo, n’kupita nawo ku Babulo. Anthu onse amene inawatenga analipo 10,000. Palibe amene anatsala, kupatulapo anthu onyozeka+ okha a m’dzikolo.15 Chotero iye anatengera Yehoyakini+ ku Babulo.+ Anatenga ku Yerusalemu mayi a mfumuyo,+ akazi ake, nduna za panyumba yake,+ ndi akuluakulu a m’dzikolo, n’kuwapititsa ku Babulo.16 Mfumu ya Babulo inatengera ku Babulo amuna onse olimba mtima okwana 7,000, amisiri ndi anthu omanga makoma achitetezo okwana 1,000, ndi amuna onse amphamvu omenya nkhondo.+17 Komanso mfumu ya Babulo+ inatenga Mataniya, bambo ake aang’ono+ a Yehoyakini, n’kuwaika kukhala mfumu m’malo mwake. Kenako inam’sintha dzina Mataniya kuti akhale Zedekiya.+18 Zedekiya+ anali ndi zaka 21 pamene anayamba kulamulira, ndipo analamulira zaka 11 ku Yerusalemu. Mayi ake anali a ku Libina, ndipo dzina lawo linali Hamutali+ mwana wa Yeremiya.19 Iye anapitiriza kuchita zoipa pamaso pa Yehova, mogwirizana ndi zonse zimene Yehoyakimu anachita.+20 Zimene zinachitika ku Yerusalemu ndi ku Yuda zinakwiyitsa+ kwambiri Yehova ndipo anawachotsa pamaso pake.+ Kenako Zedekiya anapandukira mfumu ya Babulo.+


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Dominican Republic
Autopista San Isidro #100
(Al lado de Coral Mall, Frente a Savica)
SANTO DOMINGO ESTE
DOMINICAN REPUBLIC
+1 809-595-4007
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi
Zimene Timachita
Timayang’anira ntchito yophunzitsa Baibulo ya Mboni za Yehova ku Dominican Republic. Anthu odzaona malo amauzidwanso mbiri ya Mboni za Yehova za ku Dominican Republic.


text:
NKHANI YA PACHIKUTO | KODI SATANA ALIPODI?
Kodi Satana Tizimuopa?
Makala komanso malasha amatulutsa mpweya winawake wa poizoni. Mpweyawu suoneka ndiponso sukhala ndi fungo. Komatu anthu ambiri amafa chifukwa chopuma mpweyawu. Komabe sikuti palibe chimene munthu angachite kuti azindikire mpweyawu n’kudziteteza. Mwachitsanzo, ambiri amaika maalamu m’nyumba zawo n’cholinga choti mukakhala mpweyawu, maalamuwo azilira. Zimenezi zimathandiza kuti anthuwo adziteteze.
Satana tingamuyerekezere ndi mpweya umenewu. Iye saoneka komanso ndi wovuta kumuzindikira. Komatu ndi woopsa kwambiri. Komabe Mulungu angatithandize kuti tithe kulimbana naye. Pali zinthu zotsatirazi zomwe Mulungu watipatsa zimene zingatithandize kuti Satana asatisocheretse.
Anatilenga moti tizitha kusankha zochita. Lemba la Yakobo 4:7 limati: “Tsutsani Mdyerekezi ndipo adzakuthawani.” Ngakhale kuti Satana ali ndi mphamvu, sangatikakamize kuchita zomwe ifeyo sitikufuna. Timasankha tokha kuchita zoipa kapena ayi. Lemba la 1 Petulo 5:9 limati: “Khalani olimba m’chikhulupiriro ndipo mulimbane naye [Mdyerekezi].” Komanso kumbukirani kuti Yesu atakana zofuna za Satana katatu konse, Satanayo anamusiya. (Mateyu 4:11) Choncho ifenso tingathe kukana zofuna za Satana.
Tingathe kukhala pa ubwenzi ndi Mulungu. Lemba la Yakobo 4:8 limatiuza kuti: “Yandikirani Mulungu.” Zimenezi zikusonyeza kuti Yehova amafuna kuti mukhale naye pa ubwenzi. Kodi mungachite bwanji zimenezi? Choyamba, muyenera kuphunzira za iye kudzera m’Baibulo. (Yohane 17:3) Zimene mungaphunzire zokhudza Yehova, zingakuthandizeni kuti muyambe kumukonda. Chikondi chimenechi chingapangitse kuti muzichita zimene amafuna. (1 Yohane 5:3) Kodi Yehova amachita chiyani akaona kuti mukuyesetsa kuti mukhale naye pa ubwenzi? Lemba la Yakobo 4:8 lija limanena kuti: “Iyenso adzakuyandikirani.”
Anatilonjeza kuti adzatiteteza. Lemba la Miyambo 18:10 limati: “Dzina la Yehova ndi nsanja yolimba. Wolungama amathawira mmenemo ndipo amatetezedwa.” Zimenezi sizikutanthauza kuti anthu ayenera kugwiritsa ntchito dzina la Mulungu, loti Yehova, ngati chithumwa. Koma zikutanthauza kuti anthu amene amakhulupirira kwambiri Mulungu ndipo amaona kuti dzina lake ndi lofunika, angathe kupemphera kwa iye nthawi iliyonse kuti awathandize.
Watipatsa zitsanzo. Lemba la Machitidwe 19:19 limanena zimene anthu a ku Efeso anachita atangokhala Akhristu. Limati: “Ambiri ndithu amene anali kuchita zamatsenga anasonkhanitsa mabuku awo pamodzi ndi kuwatentha pamaso pa onse. Ndipo atawonkhetsa mitengo yake, anapeza ndalama zasiliva zokwana 50,000.” * Akhristu amenewa anawotcha chilichonse chogwirizana ndi zamizimu, ngakhale kuti zinthuzo zinali za ndalama zambiri. Chitsanzo chawochi chingatithandize kwambiri masiku ano. M’dzikoli anthu ambiri amakhulupirira zamizimu komanso nkhani zokhudza ufiti. Kukhala ndi chilichonse chokhudza zamizimu komanso kuchita zamizimu kungapangitse kuti munthu azivutitsidwa ndi ziwanda. Choncho ndi bwino kupewa chilichonse chokhudzana ndi mizimu.—Deuteronomo 18:10-12.
Rogelio, yemwe tamutchula m’nkhani yoyamba ija, poyamba sankakhulupirira kuti kuli Satana. Koma ali ndi zaka 50 anayamba kukhulupirira kuti Satana alipo. Kodi n’chiyani chinapangitsa kuti ayambe kukhulupirira zimenezi? Iye anati: “Ndinapeza Baibulo ndipo nditawerenga ndinazindikira kuti Satana alipo. Zimenezi zandithandiza kudziwa zoyenera kuchita kuti Satana asamandisocheretse.”
“Zimene ndinawerenga m’Baibulo zinandithandiza kuzindikira kuti Satana alipo, ndipo zimenezi zandithandiza kudziwa zoyenera kuchita kuti Satana asamandisocheretse”
Komatu sikuti Satana azingosocheretsa anthu mpaka kalekale. Baibulo linaneneratu kuti iye “adzaponyedwa m’nyanja yamoto ndi sulufule.” (Chivumbulutso 20:10) Popeza Satana ali ndi thupi lauzimu, ataponyedwa pamoto komanso sulufule sangapse. Choncho lembali likungotanthauza kuti iye adzawonongedwa ndipo sadzakhalaponso. Apatu anthu onse amene amakonda Mulungu adzasangalala kwabasi.
Kodi mungakonde kudzakhalapo pa nthawi imene Satana adzakhale atawonongedwa? Dziwani kuti zimenezi n’zotheka. Panopa mungachite bwino kupitiriza kuphunzira za Yehova kuti mumudziwe bwino. * Zidzakhala zosangalatsa kwambiri kukhala ndi moyo pa nthawi imene Satana sadzakhalapo. Pa nthawiyi zidzakhala zoona tikamadzanena kuti “kulibe Satana.”
^ ndime 8 Ngati ndalama zasiliva zomwe zatchulidwa palembali zinali madinari achiroma, ndiye kuti zinali ndalama zochuluka kwambiri chifukwa zinali zofanana ndi ndalama zimene anthu 50,000 ankalandira akagwira ntchito tsiku lonse.
^ ndime 11 Kuti mudziwe zambiri zokhudza Satana komanso kukhulupirira mizimu, werengani mutu 10 m’buku lakuti, Kodi Baibulo Limaphunzitsa Chiyani Kwenikweni? Mungapemphe wa Mboni aliyense kuti akupatseni bukuli.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.
Mmene Zochita za Angelo Komanso Ziwanda Zimakhudzira Moyo Wathu
Baibulo limanena za angelo ndi ziwanda. Koma kodi n’zoona kuti kuli angelo komanso ziwanda? Kodi zochita zawo zingakhudze moyo wanu?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
11 Tsopano atumwi ndi abale amene anali mu Yudeya anamva kuti anthu a mitundu ina+ nawonso alandira mawu a Mulungu.
2 Choncho Petulo atapita ku Yerusalemu, olimbikitsa mdulidwe+ anayamba kutsutsana naye.
3 Iwo anali kumunena kuti anakalowa m’nyumba ya anthu osadulidwa ndi kudya nawo.
4 Pamenepo Petulo anayamba kuwafotokozera mwatsatanetsatane zimene zinachitika, kuti:
5 “Ndinali kupemphera mumzinda wa Yopa. Ndipo ndinayamba kuona masomphenya. M’masomphenyawo ndinaona chinthu chikutsika. Chinthucho chinali chooneka ngati chinsalu chachikulu chimene achigwira m’makona onse anayi, ndipo anali kuchitsitsa kuchokera kumwamba moti chinafika kwa ine.
6 Nditayang’anitsitsa m’chinthucho, ndinaonamo nyama za miyendo inayi zapadziko lapansi, zilombo zakutchire, zokwawa komanso mbalame zam’mlengalenga.+
7 Ndinamvanso mawu akundiuza kuti, ‘Nyamuka Petulo, ipha udye!’+
8 Koma ine ndinati, ‘Iyayi Ambuye, m’kamwa mwangamu simunalowepo choipitsidwa ndi chonyansa chilichonse chiyambire.’+
9 Poyankha, mawu ochokera kumwambawo anamveka kachiwiri kuti, ‘Zinthu zimene Mulungu waziyeretsa usiyiretu kuzinena kuti n’zoipitsidwa.’+
10 Mawu amenewo anamvekanso kachitatu, ndipo zonse zinakwezedwanso kumwamba.+
11 Nthawi yomweyo, amuna atatu amene anatumidwa kwa ine kuchokera ku Kaisareya anaima panyumba imene tinali kukhala.+
12 Chotero mzimu+ unandiuza kuti ndipite nawo, ndisakayikire ngakhale pang’ono. Pamenepo abale 6 awa anatsagana nane, ndipo tinakalowa m’nyumba ya munthuyo.+
13 “Iye anatiuza mmene anaonera mngelo ataimirira m’nyumba yake ndi kunena kuti, ‘Tuma anthu kuti apite ku Yopa akaitane Simoni wotchedwanso Petulo.+
14 Iye adzalankhula nawe zinthu zimene zidzathandize iwe ndi banja lako lonse kupulumuka.’+
15 Koma nditangoyamba kulankhula, mzimu woyera unawagwera monga mmene unachitiranso pa ife poyamba paja.+
16 Zitatero ndinakumbukira mawu a Ambuye aja akuti, ‘Yohane anabatiza ndi madzi,+ koma inu mudzabatizidwa ndi mzimu woyera.’+
17 Chotero ngati Mulungu anapereka mphatso yaulere imodzimodziyo kwa iwo, monga mmenenso anachitira kwa ife amene tinakhulupirira mwa Ambuye Yesu Khristu,+ ine ndine ndani kuti ndiletse Mulungu?”+
18 Tsopano pamene iwo anamva zimenezi, anangovomereza,+ ndipo anatamanda Mulungu+ kuti: “Chabwino, pamenepa ndiye kuti Mulungu wapereka mwayi kwa anthu a mitundu ina kuti iwonso alape ndi kudzapeza moyo.”+
19 Ndiyeno anthu amene anabalalika+ chifukwa cha chisautso chimene chinagwera Sitefano anayenda mpaka ku Foinike,+ ku Kupuro+ ndi ku Antiokeya. Ndipo sanali kulalikira mawu kwa wina aliyense koma kwa Ayuda okha.+
20 Koma pakati pawo panali amuna ena a ku Kupuro ndi ku Kurene. Amenewa atafika ku Antiokeya anayamba kulankhula ndi anthu olankhula Chigiriki,+ ndipo anali kulengeza kwa iwo uthenga wabwino wa Ambuye Yesu.+
21 Apanso, dzanja la Yehova+ linali nawo, ndipo ambiri amene anakhulupirira anatembenukira kwa Ambuye.+
22 Mpingo wa ku Yerusalemu unamva za iwo, ndipo unatumiza Baranaba+ kuti apite ku Antiokeya.
23 Atafika kumeneko ndi kuona kukoma mtima kwakukulu+ kwa Mulungu, anakondwera+ ndipo anayamba kulimbikitsa onse kuti apitirize kukhala okhulupirika kwa Ambuye motsimikiza mtima.+
24 Baranaba anali munthu wabwino, wodzazidwa ndi mzimu woyera komanso wachikhulupiriro. Ndipo khamu lalikulu ndithu linakhulupirira Ambuye.+
25 Kenako Baranaba anapita ku Tariso+ kukafufuza Saulo+
26 ndipo atamupeza anabwera naye ku Antiokeya. Choncho iwo anasonkhana ndi mpingo kumeneko chaka chonse, ndipo anaphunzitsa anthu ambirimbiri. Ku Antiokeya, n’kumene ophunzirawo anayamba kutchedwa Akhristu, motsogoleredwa ndi Mulungu.+
27 M’masiku amenewa aneneri+ anapita ku Antiokeya kuchokera ku Yerusalemu.
28 Mmodzi wa iwo dzina lake Agabo,+ analosera mwa mzimu kuti padziko lonse lapansi kumene kuli anthu,+ padzagwa njala yaikulu. Izi zinachitikadi m’nthawi ya Kalaudiyo.
29 Chotero aliyense wa ophunzirawo, anatsimikiza mtima kutumiza thandizo+ lililonse limene akanatha+ kwa abale okhala ku Yudeya.
30 Ndipo anachitadi zimenezo mwa kutumiza thandizolo kwa akulu, kudzera mwa Baranaba ndi Saulo.+
Patsani ena
Patsani ena
Machitidwe 11
Baibulo la Dziko Latsopano la Malemba Opatulika
https://www.jw.org/finder?docid=1011452&Book=44&Chapter=11&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D11%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zitsanzo za Ulaliki
GALAMUKANI!
Funso: Ndabwera kudzakupatsani magazini yatsopano ya Galamukani! Ndikufuna ndimve maganizo anu pa funso ili lomwe lili patsamba 2.
Lemba: Miy. 24:10
Perekani Magaziniyo: Nkhani imeneyi ikufotokoza mfundo zinanso zothandiza.
GALAMUKANI!
Funso: Anthu ambiri amaona kuti n’zothandiza kusankha bwino anzawo apamtima. Kodi inunso mumaona choncho?
Lemba: Miy. 13:20
Perekani Magaziniyo: Magazini iyi ili ndi mfundo zimene zingatithandize kupeza anzathu abwino apamtima. [Musonyezeni nkhani imene ili patsamba 10 ndi 11.]
MVERANI MULUNGU
Funso: Kodi mungakonde kudzakhala m’dziko looneka chonchi? [Musonyezeni tsamba 2 ndi 3, kenako yembekezani kuti ayankhe.]
Lemba: Yer. 29:11
Perekani Kabukuko: Kabuku aka kakufotokoza zimene tingachite kuti tizimvera Mulungu n’kudzalandira madalitso amene watikonzera. [Kambiranani zimene zili patsamba 4 ndi 5.]
LEMBANI NJIRA INA IMENE MUNGAGWIRITSE NTCHITO
Potengera zitsanzozi, konzani njira imene mungagwiritse ntchito.


text: 48 “Mayina a mafuko ndi awa. Fuko la Dani+ likhale ndi gawo limodzi. Gawolo liyambire kumalire a kumpoto a dzikolo, m’mbali mwa msewu wa ku Heteloni+ wopita kumalire a Hamati.+ Malire a gawolo chakumpoto, akafikenso ku Hazara-enani,+ kumalire a Damasiko kufupi ndi Hamati. Gawolo likhale ndi malire kumbali ya kum’mawa ndi kumbali ya kumadzulo.2 Fuko la Aseri+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Dani.3 Fuko la Nafitali+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Aseri.4 Fuko la Manase+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Nafitali.5 Fuko la Efuraimu+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Manase.6 Fuko la Rubeni+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Efuraimu.7 Fuko la Yuda+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Rubeni.8 Anthu inu mupereke gawo lina monga chopereka chanu. Gawolo lichite malire ndi gawo la fuko la Yuda ndipo likhale mikono 25,000 m’lifupi.+ M’litali mwake lifanane ndi magawo a mafuko aja. Malire a gawolo ayambire kum’mawa kukafika kumadzulo. Malo opatulika akhale pakati pa gawo limeneli.+9 “Gawo loti mupereke kwa Yehova monga chopereka chanu likhale mikono 25,000 m’litali, ndipo m’lifupi likhale mikono 10,000.10 Gawo limeneli likhale chopereka chopatulika cha ansembe.+ Mbali ya kumpoto, gawoli likhale mikono 25,000 m’litali mwake. Mbali ya kumadzulo likhale mikono 10,000 m’lifupi. Mbali ya kum’mawa likhale mikono 10,000 m’lifupi, ndipo mbali ya kum’mwera gawoli likhale mikono 25,000 m’litali. Pakati pa gawo limeneli pakhale malo opatulika a Yehova.+11 Gawo limeneli likhale la ansembe opatulika, ana a Zadoki,+ amene amanditumikira. Iwo sanandisiye ngati mmene anandisiyira Alevi amene anatsata ana a Isiraeli.+12 Ansembewo akhale ndi gawo lawo kuchokera pa gawo limene mupereke. Gawolo likhale lopatulika koposa ndipo lichite malire ndi gawo la Alevi.+13 “Alevi akhale ndi gawo+ pafupi ndi gawo la ansembe. M’litali mwake likhale mikono 25,000 ndipo m’lifupi likhale mikono 10,000. Malo onsewo akhale aatali mikono 25,000 ndipo m’lifupi mwake akhale okwana mikono 10,000.+14 Aleviwo asagulitse mbali iliyonse ya malowo kapena kuwasinthanitsa ndi chilichonse. Aliyense asapereke malo abwino kwambiriwo kwa munthu wa fuko lina pakuti ndi malo opatulika kwa Yehova.+15 “Malo otsala okwana mikono 5,000 m’lifupi ndi mikono 25,000 m’litali, akhale malo odetsedwa a mzinda.+ Malo amenewa akhale okhalamo anthu ndi odyetserako ziweto. Pakati pa malowa pakhale mzinda.+16 Miyezo ya mzindawo ikhale motere: Mbali ya kumpoto, mzindawo ukhale wautali mikono 4,500. Mbali ya kum’mwera ukhale wautali mikono 4,500. Mbali ya kum’mawa ukhale wautali mikono 4,500, ndipo mbali ya kumadzulo ukhalenso mikono 4,500.17 Mzindawo ukhale ndi malo odyetserako ziweto.+ Mbali ya kumpoto malowo akhale aatali mikono 250. Mbali ya kum’mwera akhale mikono 250. Mbali ya kum’mawa akhale mikono 250, ndipo mbali ya kumadzulo malowo akhalenso mikono 250.18 “Malo otsala akhale aatali mofanana ndi malo omwe ndi chopereka chopatulika.+ Akhale mikono 10,000 kum’mawa ndiponso mikono 10,000 kumadzulo. Malo amenewo achite malire ndi malo omwe ndi chopereka chopatulika. Zokolola za pamalowo zizikhala chakudya cha otumikira mumzindawo.+19 Anthu a mafuko onse a Isiraeli otumikira mumzinda ndiwo azidzalima malo amenewa.+20 “Malo onse oti aperekedwewo akhale aatali mikono 25,000 mbali iyi ndi mikono 25,000 mbali inayo. Anthu inu mupereke malo ofanana mbali zonse kuti akhale chopereka chopatulika ndiponso malo a mzinda.21 “Malo otsala a mbali iyi ndi mbali inayo ya chopereka chopatulika ndiponso ya mzinda+ akhale a mtsogoleri+ wa anthu. Kumbali ya kum’mawa, malowo achite malire ndi malo operekedwa aja ndipo akhale mikono 25,000 m’lifupi. Kumbali ya kumadzulo, malowo achite malire ndi malo operekedwa aja ndipo akhale mikono 25,000 m’lifupi. Malo a mtsogoleriwo achokere kumbali ya kum’mawa kukafika kumbali ya kumadzulo mofanana ndi magawo a mafuko aja.+ Malo omwe ndi chopereka chopatulika komanso malo opatulika a Nyumba ija akhale pakati pa malo a mtsogoleriwa.22 “Malo a Alevi komanso malo a mzinda akhale pakati pa malo a mtsogoleri. Malo a mtsogoleriwo achite malire ndi gawo la fuko la Yuda+ komanso gawo la fuko la Benjamini.23 “Pa mafuko ena otsalawo, fuko la Benjamini+ likhale ndi gawo limodzi. Gawolo liyambire kum’mawa kukafika kumadzulo.24 Fuko la Simiyoni+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Benjamini.25 Fuko la Isakara+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Simiyoni.26 Fuko la Zebuloni+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Isakara.27 Fuko la Gadi+ likhale ndi gawo limodzi. Gawolo liyambire kum’mawa kukafika kumadzulo ndipo lichite malire ndi gawo la fuko la Zebuloni.28 Malire a kum’mwera a dzikolo akhale malire a gawo la fuko la Gadi a mbali ya kum’mwera. Malirewo achokere ku Tamara+ kukafika kumadzi a Meribati-kadesi,+ kuchigwa+ cha Iguputo, mpaka ku Nyanja Yaikulu.+29 “Anthu inu mugawe dziko limeneli pakati pa mafuko onse a Isiraeli kuti likhale cholowa chawo+ ndi magawo awo,”+ watero Yehova, Ambuye Wamkulu Koposa.30 “Makomo otulukira mumzinda akhale motere: Malire a mbali ya kumpoto a mzindawo akhale mikono 4,500.+31 “Mayina a zipata za mzinda akhale ofanana ndi mayina a mafuko a Isiraeli. Mbali ya kumpoto kukhale zipata zitatu. Kukhale chipata chimodzi chotchedwa Rubeni, chipata chimodzi chotchedwa Yuda, ndi chipata chimodzi chotchedwa Levi.32 “Malire a mzindawo a mbali ya kum’mawa akhale mikono 4,500. Kumeneko kukhalenso zipata zitatu. Kukhale chipata chimodzi chotchedwa Yosefe, chipata chimodzi chotchedwa Benjamini, ndi chipata chimodzi chotchedwa Dani.33 “Malire a mzindawo a mbali ya kum’mwera akhale mikono 4,500. Kumeneko kukhalenso zipata zitatu. Kukhale chipata chimodzi chotchedwa Simiyoni, chipata chimodzi chotchedwa Isakara, ndi chipata chimodzi chotchedwa Zebuloni.34 “Malire a mzindawo a mbali ya kumadzulo akhale mikono 4,500. Kumeneko kukhalenso zipata zitatu. Kukhale chipata chimodzi chotchedwa Gadi, chipata chimodzi chotchedwa Aseri, ndi chipata chimodzi chotchedwa Nafitali.35 “Kuzungulira mzindawo pakhale mtunda wokwana mikono 18,000. Kuyambira pa tsiku limenelo, dzina la mzindawo lidzakhala lakuti, Yehova Ali Kumeneko.”+


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
20 Beni-hadadi+ mfumu ya Siriya anasonkhanitsa gulu lake lonse lankhondo ndiponso mahatchi+ ndi magaleta.+ Atatero ananyamuka pamodzi ndi mafumu ena 32,+ n’kupita kukazungulira+ mzinda wa Samariya+ kuti amenyane nawo.
2 Kenako anatumiza amithenga+ kumzindawo, kwa Ahabu mfumu ya Isiraeli, kuti akamuuze kuti: “Beni-hadadi wanena kuti,
3 ‘Siliva ndi golide wako akhala wanga, ndipo akazi ako ndi ana ako aamuna ooneka bwino kwambiri, akhala anga.’”+
4 Pamenepo mfumu ya Isiraeli inayankha kuti: “Mogwirizana ndi mawu anu mbuyanga mfumu, ine ndi zanga zonse tili m’manja mwanu.”+
5 Pambuyo pake amithenga aja anabweranso n’kudzanena kuti: “Beni-hadadi wanena kuti, ‘Ndinakutumizira uthenga wonena kuti, “Undipatse siliva wako, golide wako, akazi ako, ndi ana ako aamuna.
6 Koma mawa nthawi ngati yomwe ino ndidzatumiza atumiki anga kwa iwe. Iwo adzafufuza paliponse m’nyumba mwako ndi m’nyumba za atumiki ako, ndipo adzatenga chilichonse chamtengo wapatali+ kwa iwe.”’”
7 Mfumu ya Isiraeli itamva mawu amenewa, inaitanitsa akulu onse a m’dzikolo+ n’kuwauza kuti: “Taonani, munthu uyu akufuna kutibweretsera tsoka.+ Ananditumizira uthenga woti akufuna akazi anga, ana anga aamuna, siliva wanga, ndi golide wanga, ndipo ine sindinamukanize ayi.”
8 Pamenepo, akulu onse ndi anthu onse anauza mfumuyo kuti: “Musamvere zimenezo, ndipo musagwirizane nazo.”
9 Choncho Ahabu anauza amithenga a Beni-hadadi kuti: “Mukauze mbuyanga mfumu kuti, ‘Zonse zimene munandiuza poyamba paja, ine mtumiki wanu ndichita. Koma zimene mwanena kachiwirizi, sindingathe kuchita.’” Atumiki a Beni-hadadi aja atamva zimenezi, ananyamuka kukapereka uthengawo kwa mfumu yawo.
10 Tsopano Beni-hadadi anatumizira Ahabu uthenga wakuti: “Milungu+ yanga indilange mowirikiza,+ ngati fumbi la ku Samariya lidzakwanire kuti anthu onse onditsatira atape lodzaza manja.”+
11 Mfumu ya Isiraeli inayankha kuti: “Amuna inu mukamuuze kuti, ‘Musayambe kudzitama nkhondo isanayambe ngati kuti mwapambana kale nkhondoyo.’”+
12 Beni-hadadi atangomva mawu amenewa, pamene iye ndi mafumu amene anali naye anali kumwa mowa+ m’misasa, anauza antchito ake kuti: “Konzekerani nkhondo!” Choncho iwo anayamba kukonzekera kukachita nkhondo ndi mzindawo.
13 Ndiyeno mneneri wina anapita kwa Ahabu mfumu ya Isiraeli,+ n’kumuuza kuti: “Yehova wanena kuti,+ ‘Kodi waona khamu lalikulu lonseli? Ndilipereka m’manja mwako lero, ndipo udziwadi kuti ine ndine Yehova.’”+
14 Ahabu anafunsa kuti: “Kudzera mwa ndani?” Mneneriyo anayankha kuti: “Yehova wanena kuti, ‘Kudzera mwa anyamata otumikira akalonga oyang’anira zigawo.’” Pomalizira Ahabu anafunsa kuti: “Ndani akayambitse nkhondoyo?” Mneneriyo anayankha kuti: “Inuyo!”
15 Ahabu anawerenga anyamata otumikira akalonga oyang’anira zigawo, ndipo anakwana 232.+ Atatha kuwerenga amenewa, anawerenga asilikali onse a ana a Isiraeli, omwe anakwana 7,000.
16 Iwo ananyamuka masana pamene Beni-hadadi anali kumwa ndi kuledzera+ m’misasa, pamodzi ndi mafumu ena 32 amene anali kumuthandiza aja.
17 Anyamata+ otumikira akalonga oyang’anira zigawo ndiwo anatsogolera. Iwo atangofika, Beni-hadadi anatumizako anthu ndipo anabwera kudzamuuza kuti: “Kwabwera anthu ochokera ku Samariya.”
18 Iye atamva anati: “Agwireni amoyo, kaya abwerera mtendere kapena abwerera nkhondo.”+
19 Anali kunena za anyamata otumikira akalonga oyang’anira zigawo, amene anabwera kuchokera kumzinda pamodzi ndi gulu lankhondo limene linali m’mbuyo mwawo.
20 Kenako aliyense anayamba kupha mdani wake. Asiriyawo+ anayamba kuthawa+ ndipo Aisiraeli anawathamangitsa. Koma Beni-hadadi mfumu ya Siriya anathawa atakwera hatchi, pamodzi ndi amuna ena okwera pamahatchi.
21 Mfumu ya Isiraeli inawatsatira n’kumapha mahatchi ndi kuwononga magaleta+ awo, ndipo inapha Asiriya ochuluka zedi.
22 Pambuyo pake mneneri uja+ anapita kwa mfumu ya Isiraeli n’kuiuza kuti: “Pitani, kalimbitseni gulu lanu lankhondo+ ndi kuganizira zomwe mudzachite,+ popeza kumayambiriro kwa chaka chamawa mfumu ya Siriya ija idzabweranso kudzamenyana nanu.”+
23 Atumiki a mfumu ya Siriya anauza mfumu yawo kuti: “Mulungu wawo ndi Mulungu wa mapiri.+ N’chifukwa chake anatiposa mphamvu, choncho tiyeni tikamenyane nawo m’chigwa tione ngati sitiwaposa mphamvu.
24 Tsopano muchite izi: Muchotse mafumu onse+ pa maudindo awo ndipo muike abwanamkubwa m’malo mwawo.+
25 Inuyo musonkhanitse gulu lankhondo, chiwerengero chake chofanana ndi gulu limene linagonja lija. Chiwerengero cha mahatchi ndi magaleta chikhalenso chofanana ndi choyamba chija, ndipo tipite tikamenyane nawo m’chigwa kuti tikaone ngati sitikawaposa mphamvu.”+ Choncho mfumuyo inamvera mawu awo n’kuchitadi zimenezo.
26 Kumayambiriro kwa chaka, Beni-hadadi anasonkhanitsa Asiriya+ n’kupita ku Afeki+ kuti akamenyane ndi Aisiraeli.
27 Ana a Isiraeli anasonkhana pamodzi n’kutenga zonse zofunikira+ ndipo ananyamuka kupita kukakumana nawo. Ana a Isiraeliwo anamanga msasa kutsogolo kwa Asiriya. Iwo anali ngati timagulu tiwiri ting’onoting’ono ta mbuzi pamene Asiriyawo anadzaza dziko lonse.+
28 Kenako munthu wa Mulungu woona+ uja anapita kwa mfumu ya Isiraeli n’kuiuza kuti: “Yehova wanena kuti, ‘Popeza Asiriya anena kuti: “Yehova ndi Mulungu wa mapiri, osati Mulungu wa zigwa,” ndipereka khamu lalikulu lonseli m’manja mwako,+ ndipo anthu inu mudziwadi kuti ine ndine Yehova.’”+
29 Magulu awiriwa anakhala moyang’anizana m’misasa masiku 7.+ Pa tsiku la 7 nkhondo inayambika, ndipo ana a Isiraeli anapha asilikali oyenda pansi a Asiriya okwanira 100,000 tsiku limodzi.
30 Anthu amene anatsala anathawira kumzinda wa Afeki,+ ndipo khoma linagwera amuna 27,000 amene anatsala.+ Beni-hadadi anathawa+ ndipo pomalizira pake anafika mumzindawo n’kulowa m’chipinda chamkati.+
31 Ndiyeno atumiki ake anamuuza kuti: “Tamva kuti mafumu a nyumba ya Isiraeli ndiwo mafumu amene amasonyeza kukoma mtima kosatha.+ Tiyeni tivale ziguduli+ m’chiuno mwathu+ ndi kumanga zingwe kumutu kwathu, kuti tipite kwa mfumu ya Isiraeli. Mwina sikakuphani.”+
32 Choncho anavala ziguduli m’chiuno n’kumanga zingwe kumutu kwawo. Atatero anapita kwa mfumu ya Isiraeli n’kunena kuti: “Kapolo wanu Beni-hadadi wati, ‘Chonde musandiphe.’” Ahabu anati: “Kodi akadali ndi moyo? Amene uja ndi m’bale wanga.”
33 Choncho anthuwo+ anaona kuti chimenechi ndi chizindikiro choti zinthu zikhala bwino, ndipo atangomva zimenezi, anaona kuti mfumuyo ikunenadi zochokera mumtima mwake. Kenako anati: “Beni-hadadi ndi m’bale wanu.” Ahabu atamva zimenezi anati: “Pitani mukam’tenge.” Choncho Beni-hadadi anabwera kwa Ahabu ndipo nthawi yomweyo Ahabu anauza anthu kuti akweze Beni-hadadi m’galeta.+
34 Tsopano Beni-hadadi anauza Ahabu kuti: “Ndibweza mizinda+ imene bambo anga analanda bambo anu, ndipo inuyo mutenga misewu ku Damasiko mofanana ndi mmene bambo anga anatengera misewu ku Samariya.”
Ahabu anayankha kuti: “Tikapanga pangano+ loti udzachitadi zimenezi, ndikusiya kuti uzipita kwanu.”
Atatero anachita naye pangano ndipo anamuuza kuti azipita kwawo.
35 Munthu wina wochokera pakati pa ana a aneneri,+ pomvera mawu+ a Yehova anauza mnzake kuti: “Ndimenye!” Koma mnzakeyo anakana kum’menya.
36 Choncho mneneriyo anauza mnzakeyo kuti: “Popeza sunamvere mawu a Yehova, ukachoka pano ukumana ndi mkango ndipo ukupha ndithu.” Kenako mnzakeyo anachoka ndipo mkango+ unamupeza n’kumupha.+
37 Ndiyeno anapita kwa munthu wina n’kumuuza kuti: “Ndimenye!” Munthuyo anam’menyadi mpaka kumuvulaza.
38 Kenako, mneneriyo anakaima m’mphepete mwa msewu n’kumakadikirira mfumu ija, atadzimanga kansalu kumaso kuti asadziwike.+
39 Pamene mfumu inali kudutsa, mneneriyo analankhula mofuula kwa mfumuyo kuti:+ “Ine mtumiki wanu ndinapita pakatikati pa nkhondo. Munthu wina yemwe anali kuchoka kunkhondoko anandisungitsa munthu n’kundiuza kuti, ‘Uyang’anire munthu uyu. Akangosowa, moyo wako+ ulowa m’malo mwa moyo wake,+ apo ayi ulipira siliva wolemera talente imodzi.’+
40 Koma mtumiki wanune nditatanganidwa ndi zina, munthu uja anasowa.” Pamenepo mfumu ya Isiraeliyo inamuuza kuti: “Chiweruzo chako n’chomwecho. Wagamula wekha.”+
41 Mfumuyo itangonena zimenezi, mneneriyo anachotsa msangamsanga kansalu kamene kanali kumaso kwake kaja, ndipo mfumu ya Isiraeliyo inamuzindikira kuti anali mmodzi wa aneneri.+
42 Tsopano mneneriyo anauza mfumuyo kuti: “Yehova wanena kuti, ‘Popeza wamasula munthu woyenera kuwonongedwa ndi ine,+ moyo wako ulowa m’malo mwake+ ndipo anthu ako alowa m’malo mwa anthu ake.’”+
43 Mfumu ya Isiraeliyo itamva zimenezi, inanyamuka n’kumapita kunyumba kwake ili yachisoni ndi yokhumudwa,+ ndipo inafika ku Samariya.+
Patsani ena
Patsani ena
1 Mafumu 20
Baibulo la Dziko Latsopano la Malemba Opatulika
https://www.jw.org/finder?docid=1011452&Book=11&Chapter=20&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D20%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NOVEMBER 18, 2013
PADZIKO LONSE
Musaiwale Anthu Amene Ali Kundende
Gawo 18 la Pangano la Padziko Lonse la Ufulu wa Anthu ndi wa Zandale limanena kuti munthu aliyense ali ndi “ufulu wonena maganizo ake, wotsatira chikumbumtima chake, komanso wolowa chipembedzo chimene akufuna.” * M’mayiko ena a Mboni za Yehova akamagwiritsira ntchito ufulu umenewu amamangidwa ngakhalenso kuchitiridwa zinthu za nkhanza. Ambiri mwa anthu amene amamangidwawa ndi anyamata amene amakana kulowa usilikali chifukwa cha zimene amakhulupirira. Ena amamangidwa chabe chifukwa choti akutsatira zimene amaphunzira m’Baibulo.
Zinthu za nkhanza zimene a Mboni za Yehova amachitiridwa sizimawalepheretsa kutsatira zimene amakhulupirira. M’malomwake, zimawononga mbiri ya mayiko amene amalephera kulemekeza ufulu wachibadwidwe wa anthu. Tchati chili m’munsichi chikusonyeza mayiko amene a Mboni za Yehova anamangidwa komanso chiwerengero cha amene anamangidwawo.
Anthu amene anamangidwa pofika pa November 12, 2013
ERITREA
Malinga ndi lipoti laposachedwapa, anthu 52 a Mboni za Yehova, amuna ndi akazi omwe, anamangidwa ndipo akukhala mozunzika kwambiri. Ngakhale kuti palibe amene anapititsidwa kukhoti kukazengedwa mlandu, anthuwa anamangidwa chifukwa chokana kuchita zinthu zina potsatira zimene amakhulupirira, chifukwa chochita zinthu zokhudzana ndi chipembedzo chawo kapena pa zifukwa zimene sananene. Azibambo atatu, omwe ndi a Paulos Eyassu, a Isaac Mogos, ndi a Negede Teklemariam, akhala ali m’ndende kwa zaka pafupifupi 20 chifukwa anakana kulowa usilikali potsatira zimene amakhulupirira. Iwo anamangidwa pa September 24, 1994. Anthu ena awiri a Mboni za Yehova omwe mayina awo ndi a Misghina Gebretinsae ndi a Yohannes Haile omwe ndi a zaka zoposa 60 anafera kundende. Dziko la Eritrea lakhala likumanga, kuzunza komanso kuchitira chipongwe anthu a Mboni za Yehova kuyambira nthawi imene dzikoli linalandira ufulu wodzilamulira mu 1993.
SOUTH KOREA
Pakali pano, anyamata 599 a Mboni ali m’ndende ndipo aliyense anauzidwa kuti akhale m’ndende kwa miyezi 18 chifukwa chokana kulowa usilikali potsatira zimene amakhulupirira. Kungoyambira nthawi imene ku Korean kunali nkhondo mpaka pano, dziko la South Korea lakhala likuimba mlandu anyamata a Mboni za Yehova amene amakana kulowa usilikali ndipo dzikoli silinakhazikitse ntchito zoti anthu okana usilikali azigwira. Pa nthawi yonseyi, dziko la South Korea lamanga a Mboni 17,549 ndipo kuphatikiza pamodzi onse akhala m’ndende zaka 34,100 chifukwa anakana kulowa usilikali. Dziko la South Korea lalephera kutsatira mgwirizano wake wa padziko lonse ndipo silikufuna kulemekeza ufulu wa anthu amene amakana kulowa usilikali chifukwa cha zimene amakhulupirira. Kuti mudziwe zambiri, werengani nkhani yakuti Mayiko ndi Mabungwe Akudzudzula Dziko la South Korea Chifukwa cha Zinthu Zopanda Chilungamo Zimene Likuchita.
NAGORNO-KARABAKH
Mnyamata wa zaka 20 wa Mboni ali ku ndende chifukwa chokana kulowa usilikali potsatira zimene amakhulupirira. Dziko la Nagorno-Karabakh silinakhazikitse ntchito zoti anthu amene amakana kulowa usilikali azigwira. Pa December 30, 2011, mnyamatayu anaweruzidwa kuti akakhale kundende miyezi 30 ndipo pa January 29, 2013 anakanizidwa atapempha kuti atuluke. Mnyamatayu anapempha kutuluka chifukwa amadwala koma akuluakulu oyang’anira ndendeyo anamukaniza.
SINGAPORE
Boma la Singapore limakakamiza anthu kulowa usilikali ndipo silipereka ufulu kwa anthu amene safuna kulowa usilikali chifukwa chofuna kutsatira zimene amakhulupirira. Anyamata 18 amene amalambira Mulungu ndi a Mboni za Yehova ali kundende zoyang’aniridwa ndi asilikali ndipo analamulidwa kuti aliyense akhaleko miyezi 39. Iwo anawamanga chifukwa anakana kuchita zinthu zosiyana ndi zimene anaphunzira m’Baibulo. Mnyamata wina wa Mboni anatulutsidwa kundende mu August 2013 pambuyo pomangidwa chaka chimodzi chifukwa kugwira kachiwiri usilikali.
TURKMENISTAN
Pakali pano amuna 9 a Mboni m’dziko la Turkmenistan ali kundende, 8 amangidwa chifukwa chokana kuchita zosiyana ndi zimene amakhulupirira ndipo m’modzi chifukwa cha mlandu wongomunamizira. Anthuwa analamulidwa kuti akhale kundende miyezi pakati pa 12 ndi 24 ndipo nthawi zambiri amamenyedwa mopanda chifundo ndi alonda a kundendeko komanso asilikali. Akatulutsidwa, anthu omwewa akhala akuimbidwa mlandu ngati akabwerebwere ndipo amaikidwa m’ndende zovuta kwambiri.
^ ndime 2 Onaninso Gawo 18 la Chikalata cha Mfundo za Ufulu Wachibadwidwe cha United Nations, ndi Gawo 9 la Pangano Lokhudza Ufulu wa Anthu ku Ulaya.


text:
8 JULY, 2016
SRI LANKA
A Mboni za Yehova Anathandiza Anthu M’dziko la Sri Lanka Mutagwa Chimvula Choopsa
COLOMBO, Sri Lanka—M’chigawo chapakati chamapiri a Aranayaka, chomwe chili pamtunda wa makilomita 100 kuchokera ku Colombo lomwe ndi likulu la dzikoli, kunagwa chimvula choopsa. Chimvulachi chinachititsa kuti nthaka ikhute madzi moti inafewa kwambiri n’kuyamba kuyenda ndipo inakwirira midzi ingapo n’kupha anthu oposa 100. Zimenezi zinachititsanso kuti anthu okwana 350,000 asowe pokhala. Mvulayi inayamba kugwa pa 15 May ndipo pa nthawi ina inkakhuthuka koopsa. Mwachitsanzo, m’tauni ya Kilinochchi, pa maola 24 okha mvulayi inagwa mamilimita 373. Akuluakulu a boma ananena kuti imeneyi inali ngozi yoopsa kwambiri yomwe inali isanachitikeponso, kungochokera pamene ku Sri Lanka kunachitika tsunami m’chaka cha 2004.
Ofesi ya Mboni za Yehova ku Sri Lanka inanena kuti palibe wa Mboni za Yehova amene anafa pangoziyi. Komabe, nyumba za a Mboni pafupifupi 200 zinawonongekeratu moti ankasowa pokhala. Nyumba ya Ufumu, kapena kuti nyumba imene a Mboni za Yehova amalambiriramo, ku Kaduwela ili pamtunda wa makilomita 15 kuchokera m’tauni ya Colombo. M’nyumbayi munadzaza madzi moti anangotsala pang’ono kufika kudenga.
A Mboni za Yehova anakhazikitsa komiti yoti ithandize anthu amene anakhudzidwa ndi ngoziyi. Anakonza zoti agawe zakudya ndi zinthu zina kwa anthuwo komanso kuwalimbikitsa ndi Mawu a Mulungu. Nyumba ya Ufumu ya ku Kotahena ndi imene ankasungirako chakudya, madzi, zovala komanso mankhwala. A Mboni ambiri anadzipereka kugawa zinthu zimenezi kwa a Mboni anzawo komanso anthu ena amene anakhudzidwa ndi ngoziyi.
A Nidhu David, omwe amayankhula m’malo mwa a Mboni za Yehova ku Sri Lanka, anati: “Tipitirizabe kupempherera anthu omwe akhudzidwa ndi ngoziyi. Tipitiriza kuwapatsa zakudya, zovala komanso zinthu zina. Tikufunitsitsanso kupitirizabe kuthandiza nawo kuchotsa matope m’nyumba zomwe zinakwiririka pangoziyi. Timadziwa kuti mutu umodzi susenza denga, n’chifukwa chake tikuyesetsa kuthandiza anthu omwe akuvutika chifukwa cha ngoziyi.”
Lankhulani Ndi:
Padziko Lonse: David A. Semonian, Ofesi ya Nkhani, 1-718-560-5000
Sri Lanka: Nidhu David, 94-11-2930-444


text:
Kodi Nyanja ya Moto N’chiyani? Kodi ndi Yofanana ndi Gehena?
Yankho la m’Baibulo
Mawu akuti nyanja ya moto akuimira kuwonongedwa kotheratu. Mawuwa ndi ofanana ndi Gehena koma ndi osiyana ndi manda a anthu onse.
Si nyanja yeniyeni
Mavesi onse 5 m’Baibulo amene amatchula za “nyanja ya moto” amasonyeza kuti nyanjayi si yeniyeni koma ndi yophiphiritsa. (Chivumbulutso 19:20; 20:10, 14, 15; 21:8) Mavesi osiyanasiyana amasonyeza kuti zinthu zotsatirazi zidzaponyedwa m’nyanja ya moto:
Mdyerekezi. (Chivumbulutso 20:10) Popeza Mdyerekezi ali ndi thupi lauzimu, sangawotchedwe ndi moto weniweni.
—Ekisodo 3:2; Oweruza 13:20.
Imfa. (Chivumbulutso 20:14) Imfa si chinthu chimene tingathe kuchiona. Mawu akuti imfa akusonyeza chinthu chimene poyamba chinali ndi moyo koma tsopano chilibe moyo. (Mlaliki 9:10) Choncho sizingatheke kuti imfa iwotchedwe.
“Chilombo” ndiponso “mneneri wonyenga.” (Chivumbulutso 19:20) Popeza chilombo ndiponso mneneri wonyengayu ndi zinthu zophiphiritsa, ndiye kuti nyanja ya moto imene adzaponyedwemo ndi yophiphiritsanso.
—Chivumbulutso 13:11, 12; 16:13.
Nyanja ya moto ikuimira kuwonongedwa kotheratu
Baibulo limanena kuti nyanja ya moto imeneyi “ikuimira imfa yachiwiri.” (Chivumbulutso 20:14; 21:8) Imfa yoyambirira imene Baibulo limatchula inayamba chifukwa cha kuchimwa kwa Adamu. Mulungu adzagonjetsa imfa imeneyi akadzaukitsa anthu amene anamwalira ndipo kenako adzaithetsa.
Koma nyanja ya moto ikuimira imfa ina, kapena kuti imfa yachiwiri. Ngakhale kuti anthu amene amwalira pa imfa yachiwiriyi nawonso sadziwa chilichonse, Baibulo silinena chilichonse kuti adzaukitsidwa. Mwachitsanzo, Baibulo limanena kuti Yesu ali ndi “makiyi a imfa ndi a Manda.” Izi zikusonyeza kuti iye ali ndi mphamvu zoukitsa anthu amene anamwalira chifukwa cha tchimo la Adamu. (Chivumbulutso 1:18; 20:13) Koma Baibulo silinena kuti Yesu, kapena wina aliyense, ali ndi makiyi a kunyanja ya moto. Choncho nyanja ya moto imeneyi ikuimira chilango chachikulu chomwe ndi kuwonongedwa kotheratu.
Nyanja ya moto n’chimodzimodzi ndi Gehena, kapena kuti Chigwa cha Hinomu
Mawu akuti Gehena (m’Chigiriki ge′en·na) anatchulidwa nthawi zokwana 6 m’Baibulo. Mofanana ndi nyanja ya moto, mawu akuti Gehena akuimira chiwonongeko chotheratu. Ngakhale kuti mawu akuti Gehena anamasuliridwa kuti “helo” m’Mabaibulo ena, Gehena ndi wosiyana ndi helo (m’Chiheberi sheʼohl′, m’Chigiriki hai′des).
Mawu akuti “Gehena” amatanthauza “Chigwa cha Hinomu.” Chigwa chimenechi chinali kunja kwa mzinda wa Yerusalemu. Kale, anthu a mumzinda wa Yerusalemu ankataya zinyalala zawo kuchigwa chimenechi. Nthawi zonse kuchigwa chimenechi kunkayaka moto kuti uziwotcha zinyalalazo, ndipo mphutsi zinkadya chilichonse chimene sichinawotchedwe ndi moto.
Yesu anagwiritsa ntchito mawu akuti Gehena mophiphiritsira ponena za chiwonongeko chotheratu. (Mateyu 23:33) Pofotokoza zimene zimachitika ku Gehena, Yesu anati “mphutsi za mitembo sizifa ndipo moto wake suzima.” (Maliko 9:47, 48) Zimene Yesu ananenazi zikugwirizana ndi ulosi umene Yesaya ananena, wokhudza Chigwa cha Hinomu. Ulosiwu umati: “Iwo adzapita kukaona mitembo ya anthu amene anali kuphwanya malamulo anga, pakuti mphutsi zodya mitemboyo sizidzafa. Moto woinyeketsa sudzazima.” (Yesaya 66:24) Fanizo la Yesuli likusonyezeratu kuti mawu akuti Gehena akuimira chiwonongeko chotheratu, osati kuzunzidwa. M’fanizoli, mphutsi zikudya mitembo, osati anthu amoyo. Nawonso moto ukunyeketsa mitembo, osati anthu amoyo.
Baibulo silisonyeza kuti anthu opita ku Gehena adzaukitsidwa. Choncho “nyanja ya moto” komanso “Gehena wamoto” zikuimira chiwonongeko chotheratu.
Kodi mawu akuti “adzazunzidwa usana ndi usiku kwamuyaya” akutanthauza chiyani?
Ngati nyanja ya moto ikuimira chiwonongeko chotheratu, n’chifukwa chiyani Baibulo limanena kuti Mdyerekezi, chilombo, ndiponso mneneri wonyenga “adzazunzidwa usana ndi usiku kwamuyaya”? (Chivumbulutso 20:10) Taonani zifukwa 4 zosonyeza kuti kuzunzidwa kumene kukutchulidwa palembali n’kophiphiritsa:
Kuti Mdyerekezi azunzidwe kwamuyaya, zingafunike kuti akhale ndi moyo kwamuyayanso. Koma Baibulo limanena kuti iye adzawonongedwa, kapena kuti sadzakhalaponso.
—Aheberi 2:14.
Moyo wosatha ndi mphatso yochokera kwa Mulungu, osati chilango.
—Aroma 6:23.
Chilombo ndiponso mneneri wonyenga ndi zinthu zophiphiritsa, choncho sizingazunzidwe.
Baibulo limasonyeza kuti kuzunzidwa kwa Mdyerekezi kukutanthauza kuti adzawonongedwa kotheratu ndipo sadzavutitsanso anthu.
Mawu amene m’Baibulo anawamasulira kuti “kuzunzidwa” angatanthauzenso “kulepheretsedwa kuchita zinazake.” Mwachitsanzo, mawu achigiriki amene anawamasulira kuti “oyang’anira ndende” palemba la Mateyu 18:34, amawamasuliranso kuti “azunzi” m’Mabaibulo ena. Zimenezi zikusonyeza bwino kugwirizana kumene kulipo pakati pa mawu akuti “kuzunzidwa” ndi “kulepheretsedwa kuchita zinazake.” Komanso nkhani yopezeka pa Mateyu 8:29 ndi pa Luka 8:30, 31, imasonyeza kugwirizana kwa mawu akuti ‘kuzunzidwa’ ndi ‘phompho.’ Mawu onsewa akuimira malo ophiphiritsira, kumene munthu sangathe kuchita chilichonse, kapena kuti imfa. (Aroma 10:7; Chivumbulutso 20:1, 3) Ndipotu m’buku la Chivumbulutso muli mawu angapo akuti “kuzunzidwa” ndiponso “zunza” omwe anawagwiritsa ntchito mophiphiritsa.
Onaninso
Kodi Munthu Akafa Amapita Kuti?
Werengani nkhaniyi kuti mumve zimene Baibulo limanena zokhudza kumene kuli akufa komanso chifukwa chake timafa.
Kodi Chilombo cha Mitu 7 Chotchulidwa M’buku la Chivumbulutso Chaputala 13, Chikuimira Chiyani?
Chilombo chili ndi ulamuliro, mphamvu komanso mpando wachifumu. Kodi ulosi wa m’Baibulo umanenanso zotani zokhudza chilombochi?


text:
SPAUDOS TINKLAS, UABKhadi pafupifupi bizinesi
SPAUDOS TINKLAS, UAB
Ad creation, Amwalira, Binders, Car malonda, Christening mphatso +44
Map
Ntchito gulu
Ad creation, Amwalira, Binders, Car malonda, Christening mphatso, Colour yosindikiza, Corporate umunthu, Facilities, Fast yosindikiza, Inki, Kalendala, Large-mtundu yosindikiza, Leaderboard, Lithuania malonda, Logo chilengedwe, Mabuku, Mabungwe malonda, Makola, Malo, Malonda hoardings, Malonda katundu, Malonda panja, Malonda panja, Malonda zithunzi, Malonda, kufalitsa, Masitampu mwadzina, Matabwa, Mbendera, Mitundu, Mphatso, Mphatso, Mphatso business, Mphatso malonda, Mphatso oseketsa, Mphatso yopuma, Ntchito bukuli, Ntchito makadi, Ntchito malonda, Ntchito yosindikiza, Ntchito yosindikiza, zipangizo, zipangizo, Nthandala, Nthandala malonda, Numerators, Stamps, Stamps, Timapepala ta, Ukwati mphatso, Yosindikiza services, Zolembera ndi sitampu
Qr code
vCard
Website
Site dzina: pradzia